Gading Gajah Pygmy Ditemui

KOTA KINABALU: Gading milik gajah Pygmy Borneo yang bangkainya ditemui di Ladang Bimbingan (IOI), Beluran, Jumaat lalu, sudah dijumpai.

Timbalan Ketua Menteri yang juga Menteri Pelancongan, Kebudayaan dan Alam Sekitar negeri, Datuk Christina Liew berkata, maklumat terkini itu dimaklumkan kepadanya, tengah malam tadi.

“Kita sudah jumpa gading yang dipercayai milik gajah itu. Bagaimanapun kita tidak mahu memberi apa-apa maklumat berkaitan setakat ini, kerana kita tidak mahu ia mengganggu siasatan.

“Ini kerana kita sekarang dalam usaha untuk menahan pelakunya. Kita akan maklumkan apabila kita sudah mendapat laporan penuh,” katanya pada sidang akhbar selepas merasmikan Seminar Kesedaran Pelaksanaan Penilaian Kesan Alam Sekitar (EIA), di Kota Kinabalu, hari ini.

Yang turut hadir ialah Setiausaha Tetap Kementeriannya, Datuk William Baya.

Jumaat lalu, seekor gajah Pygmy Borneo ditemui mati dalam ladang dekat Beluran dengan kesan tembakan serta gading hilang.

Susulan kejadian itu, pada Ahad, seorang pengawal keselamatan berusia 20 tahun, ditahan bagi membantu siasatan kes berkenaan, manakala Rundingan Meja Bulat Minyak Sawit Lestari (RSPO) turut menawarkan ganjaran RM50,000 kepada pemberi maklumat kes pembunuhan gajah itu.

Ini adalah kejadian kedua kurang sebulan selepas seekor gajah Pygmy Borneo ditemui mati dengan 70 kesan tembakan dan gadingnya juga dipotong di Sungai Udin, Dumpas, Tawau, bulan lalu.


Lebih 100 Babi Liar Ditemukan Mati Disyaki Kerana ASF Di Sabah

SANDAKAN: Sekurang-kurangnya 100 ekor babi liar di hutan simpan Sabah ditemukan mati sehingga hari ini disyaki kerana Demam Babi Afrika (ASF), kata Pengarah Jabatan Hidupan Liar (JHL) Sabah Augustine Tuuga.

Katanya, sejak penemuan 14 bangkai haiwan itu di Kinabatangan antara Disember dan Januari lalu, hampir setiap hari pihaknya menemukan sekurang-kurangnya satu bangkai babi liar daripada spesies Babi Berjanggut Borneo itu.

“Pada awal siasatan, pihak Jabatan Perkhidmatan Veterinar (DVS) Sabah tidak menemukan tanda virus ASF pada bangkai babi liar yang ditemukan (di Kinabatangan).

“Kini, sudah disahkan haiwan berkenaan mati akibat ASF susulan penemuan virus itu pada bangkai babi domestik di Pitas, (yang diisytihar kawasan penularan ASF pada 23 Februari lalu) dan virus itu sudah merebak ke kawasan lain di Sabah,” katanya ketika dihubungi Bernama di sini, hari ini.

Tuuga berkata, punca penularan virus itu terhadap haiwan berkenaan masih dalam siasatan.

Menurutnya, walaupun ASF tidak menjangkiti manusia, namun impak penularan virus itu berupaya memberi kesan buruk kepada ekonomi Sabah, termasuk usaha kerajaan negeri memelihara hutan dan hidupan liar di negeri ini.

Beliau berkata, JHL Sabah sudah membekukan pengeluaran permit memburu sementara waktu sejak setahun lalu, sehingga diberitahu kelak.

Susulan penularan ASF di negeri ini, Timbalan Ketua Menteri Sabah Datuk Seri Dr Jeffrey Kitingan yang juga Menteri Pertanian dan Perikanan Sabah memberitahu, kerajaan negeri mengisytihar daerah yang terkesan sebagai kawasan penularan ASF mengikut Enakmen Haiwan 2015.

Daerah berkenaan ialah Pitas dan Kota Marudu membabitkan babi domestik serta Lahad Datu, Kinabatangan, Beluran, Telupid dan Sandakan membabitkan babi liar.

Pengisytiharan itu akan membolehkan DVS menjalankan langkah kawalan penularan virus itu melalui Jawatankuasa Pengurusan Bencana Daerah termasuk melupuskan babi sama ada domestik mahupun liar.

Bagaimanapun, ladang ternakan babi secara komersil di Tawau, Sandakan, Tenom, Papar, Tuaran dan Penampang masih bebas daripada virus ASF itu. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sempadan Negara Dibuka Menjelang Aidilfitri, Kata PM

JOHOR BAHRU : Perdana Menteri Datuk Seri Ismail Sabri Yaakob mengesahkan bahawa sempadan negara akan dibuka semula tidak lama lagi dan langkah ini membolehkan ahli Keluarga Malaysia yang sudah lama tidak bersua muka dapat pulang terutama ketika Aidilfitri pada Mei nanti.

Beliau berkata bagi membolehkan pergerakan keluar masuk antara Brunei dan Thailand, kerajaan juga sedang dalam proses melaksanakan Laluan Perjalanan Lengkap Vaksin (VTL) darat bersama kedua-dua negara.

Berucap merasmikan pelancaran siri pertama Jelajah Aspirasi Keluarga Malaysia (AKM) di Dataran Angsana di sini hari ini, Ismail Sabri berkata langkah itu sebagai menambah laluan VTL sedia ada melibatkan Singapura dan Indonesia yang masih dalam perancangan.

“Bagi merancakkan semula kegiatan ekonomi dan pelancongan khususnya di Johor, Kerajaan Persekutuan melaksanakan skim VTL udara dan darat dengan Singapura mulai 21 Jan lepas bagi memudahkan urusan pertemuan semula keluarga yang terpisah akibat pandemik COVID-19.

“Saya difahamkan seramai 200,000 rakyat Malaysia berulang-alik antara Singapura dan Johor. Mereka tidak perlu lagi menjalani kuarantin wajib di rumah kerana telah melaksanakan ujian saringan kesihatan sebanyak dua kali iaitu semasa bertolak dari negara luar dan semasa ketibaan di Malaysia,” katanya.

Hari ini, media melaporkan Menteri Kesihatan Khairy Jamaluddin memaklumkan Perdana Menteri dijangka mengumumkan tarikh pembukaan sempadan negara pada minggu depan.

Menurut Khairy, mesyuarat Kabinet semalam sudah mencapai kata sepakat mengenai pembukaan sempadan negara dan kini menunggu hal itu diumumkan oleh Perdana Menteri.

Sementara itu, Ismail Sabri yang berkunjung ke reruai Kementerian Sains, Teknologi dan Inovasi (MOSTI) bersempena Jelajah AKM turut berkesempatan melancarkan kibar mula Malaysia Techlympics 2022.

Ia adalah satu inisiatif pembudayaan sains, teknologi dan inovasi bagi memupuk penciptaan idea berinovasi selaras dengan agenda Malaysia ke arah negara berteknologi tinggi seiring hasrat MOSTI untuk ‘Merakyatkan Sains, Menginsankan Teknologi.

Bertemakan ‘Connect, Compete, Celebrate,’ bermula dari Mac hingga November 2022 MOSTI menganjurkan 25 pertandingan di bawah lima kategori utama yang tertumpu kepada beberapa bidang antaranya kejuruteraan, pengkomputeran dan mikrokomputer, nano, Internet benda, robotik, dron, sains, matematik, reka bentuk kreatif serta animasi selain pencetakan dan pembangunan tiga dimensi,

Menurut kenyataan MOSTI, pada penghujung Malaysia Techlympics, sekurang-kurangnya 2,000 idea atau prototaip yang inovatif, kreatif dan futuristik bertaraf dunia bakal dihimpun selaras dengan agenda ke arah negara berteknologi tinggi menjelang 2030. – BERNAMA


Sabah ‘ajar’ UKM FC

KOTA KINABALU: Sabah mengakhiri saingan pusingan pertama Liga Perdana dengan kemenangan apabila membenam UKM FC 3-1 di Stadium Likas, di sini, malam ini.

Sabah memiliki peluang baik seawal minit pertama menerusi Rodoljub Paunovic dari dalam kotak penalti namun rembatannya itu terus ke dakapan penjaga gol UKM FC, Khatul Anuar Md Jalil.

Pada minit ketujuh, giliran UKM FC pula memiliki peluang menerusi Muhammad Azri Zulkiflee, namun cubaannya selepas melepasi seorang pertahanan Sabah tinggi melepasi palang.

Ketua pasukan Sabah, Rawilson Batuil kemudian hampir meletakkan pasukannya di hadapan pada minit ke-13, bagaimanapun, tandukannya yang tidak dikawal sedikit tersasar. Skuad Tambadau memperoleh jaringan pertama menerusi Alto Linus pada minit ke-20, gol itu berpunca hasil hantaran lintang Paunovic yang kemudiannya ditanduk kemas Alto bagi menjadikan kedudukan 1-0.

Jaringan itu bagaimanapun tidak mematahkan semangat pasukan pelawat yang beberapa kali membahayakan pintu gol Sabah dan akhirnya berjaya menyamakan kedudukan hasil rembatan kaki kiri Mohd Hafizi Amiruddin pada minit ke-42 bagi menjadikan kedudukan 1-1.

Bagaimanapun, kesilapan penjaga gol UKM FC pada minit ke-45 mengakibatkan mereka sekali lagi dibolosi apabila tendangan Dendy Lowa dari jarak hampir setengah padang terus melantun masuk ke dalam pintu gol UKM FC bagi menjadikan kedudukan 2-1 dan ia kekal sehingga tamat separuh masa pertama.

Bermula babak kedua, Sabah terus garang apabila memperoleh gol ketiga hasil jaringan Paunovic pada minit ke-59.

Gol itu berpunca hasil kesilapan pertahanan UKM FC, Mohd Akmal Zahir, yang cuba menanduk bola ke belakang namun disambar oleh Paunovic yang kemudiannya melakukan rembatan deras dari luar kotak penalti bagi menjadikan kedudukan 3-1. – Berita Harian


Kes Jenayah Rentas Sempadan Di Perairan Tawau Catat Penurunan

TAWAU, 19 Jan : Kes jenayah rentas sempadan serta kemasukan pendatang haram di perairan Tawau pada tahun lepas merekodkan pengurangan kira-kira 50 peratus berbanding tahun sebelumnya susulan pelaksanaan Op Cegah Pati serta penguatkuasaan Perintah Kawalan Pergerakan (PKP).

Pegawai Pemerintah Markas Operasi Pasukan Polis Marin Tawau DSP Mohd Nazari Ismail berkata 159 kes tangkapan membabitkan rampasan RM2.13 juta direkod pada tahun lepas berbanding 317 kes dengan rampasan RM3.18 juta pada 2019.

“Antara ancaman semasa yang berlaku di perairan Tawau hingga Kalabakan ini termasuk isu pendatang haram yang dikhuatiri membawa wabak COVID-19, penyeludupan dadah serta barang kawalan,” katanya  kepada pemberita di sini, hari ini.

Beliau berkata pasukan keselamatan termasuk Angkatan Tentera Malaysia (ATM), Agensi Penguatkuasaan Maritim Malaysia (APMM) serta Kawasan Keselamatan Khas Pantai Timur Sabah (Esscom) sedaya upaya membendung pembolosan jenayah rentas sempadan sama ada masuk atau keluar dari perairan Tawau.

Mengulas lanjut, beliau berkata isu kemasukan pendatang haram berkait rapat dengan faktor bentuk muka bumi di Daerah Tawau dan Kalabakan yang memudahkan aktiviti penyeludupan manusia berlaku khususnya di laluan sungai di sempadan negara dan Indonesia.

Katanya bagi aktiviti penyeludupan barang kawalan, pihaknya mengesan penggunaan bot tempatan berlesen oleh penyeludup dengan menggunakan alasan membawa barang bersubsidi kepada penduduk di Pulau Sebatik di sini, namun sebenarnya dibawa ke negara jiran seperti Indonesia.

Sementara itu, Mohd Nazari berkata tahap pematuhan komuniti maritim termasuk penduduk di Pulau Sebatik semasa penguatkuasaan PKP memuaskan dengan tiada sebarang tindakan diambil setakat ini.

“Sejak bermulanya PKP siri kedua ini belum ada lagi pengguna maritim yang dikenakan kompaun, tangkapan atau pun penduduk diarah berpatah balik, namun semalam kita ada beri nasihat dan amaran.

Setakat ini, semua bot penumpang daripada Pulau Sebatik ke Tawau bergerak mengikut jangka masa prosedur operasi standard ditetapkan Majlis Keselamatan Negara (MKN) iaitu  6 pagi hingga 2 petang, manakala bot nelayan pula beroperasi dari 6 pagi hingga 6 petang,” katanya.

Terdahulu, wartawan Bernama yang mengikuti rondaan Pasukan Polis Marin mendapati hanya beberapa bot nelayan serta bot penumpang berada di sekitar perairan Tawau di sini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Bayi jadi lauk

New Delhi: Mayat bayi lelaki berusia sembilan bulan ditemui tanpa kepala apabila terputus akibat dibaham harimau bintang selepas dilarikan dari sisi ibunya yang tidur.

Menurut Times Now, mangsa Dhaval Rathwa tidur sebelah ibunya di luar rumah mereka sebelum didatangi harimau bintang sekitar jam 4 pagi.

Tanpa disedari ibu mangsa, harimau bintang berusia lapan tahun itu menggonggong bayi malang terbabit ke hutan.

Jurucakap jabatan perhutanan berkata, operasi menangkap haiwan itu bermula sejurus menemui mayat mangsa di kawasan hutan berhampiran kampung.

Harimau bintang itu berjaya ditangkap selepas diumpan masuk dalam sangkar dan dihantar ke pusat penyelamat jabatan perhutanan di Pavagadh.

Haiwan terbabit dipercayai membunuh Dhawal kerana ditangkap berhampiran lokasi mayat mangsa ditemui.

Susulan itu, kerajaan India memberi pampasan 400,000 rupee (RM24,000) kepada bapa mangsa, Jaswant Rathwa. – Agensi


Sandakan Mampu Jadi Pusat Pelancongan Terkemuka

SANDAKAN: Pelan Pembangunan Pelancongan Daerah Sandakan 2020 – 2030 oleh Majlis Perbandaran Sandakan (MPS) diyakini mampu menjadikan daerah ini sebagai salah sebuah pusat pelancongan terkemuka di kawasan Pantai Timur.

Menteri Pelancongan, Kebudayaan dan Alam Sekitar, Datuk Jafry Ariffin berkata, pelan yang mempunyai perancangan jangka masa pendek, sederhana dan panjang itu adalah komprehensif dan dengan adanya komitmen semua pihak, ia diyakini dapat membantu merancakkan sektor pelancongan daerah.

Berdasarkan lawatan ke Wisma Warisan MPS, Taman Tun Razak dan Pasir Putih, beliau mendapati lokasi-lokasi itu memang banyak kekurangan yang perlu diperbaiki untuk menarik kehadiran pelancongan asing dan domestik.

“Dari segi prasarana yang ada di tempat ini, memang menampakkan ia tertinggal jauh dari segi kebersihan dan penjagaan.

Saya akan ambil tindakan berbincang dengan ahli-ahli yang berhormat dan MPS untuk memastikan tempat ini kembali menjadi tempat tarikan pelancong.

“Tiga kawasan ini pernah menjadi ikon pada suatu ketika dahulu tetapi kini nampaknya sudah terbiar. Saya juga difahamkan pihak Jabatan Landskap Negara telah mengambil perhatian. Saya minta kalau boleh pihak berkaitan untuk memberi tumpuan khusus agar tiga kawasan ini dapat diperbaiki dan diberikan peruntukan yang mencukupi untuk keselesaan rakyat dan pelancong,” katanya.

Dalam pada itu, Jafry berkata kementeriannya ketika ini masih lagi memberi tumpuan untuk merancakkan semula industri pelancongan domestik memandangkan pintu sempadan masih lagi ditutup.

Menurut beliau, situasi semasa di Kundasang yang ketika ini penuh dengan pengunjung dan kenderaan jelas menampakkan petanda yang baik kepada sektor pelancongan domestik.

“Ketika ini kerajaan negeri telahpun memutuskan untuk membenarkan pelancong atau rakyat dari Brunei Darussalam untuk datang ke Sabah. Dan, sekiranya kerajaan memutuskan untuk membuka semula pintu masuk ke Sabah, kita alu-alukannya. Kita harap pandemik COVID-19 akan berlalu bagi membolehkan kita memulakan semula sektor pelancongan kita,” katanya.

Hadir sama dalam lawatan itu ialah, Ahli Dewan Undangan Negeri (ADUN) Sungai Sibuga, Haji Mohd Hamsan Awang Supain, ADUN Dilantik, Suhaimi Haji Nasir dan Timbalan Presiden 1, Faridah Giau. – Utusan Borneo

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pemandu, Penumpang Myvi Maut

TAWAU: Pemandu dan penumpang maut selepas kereta dinaiki mereka bertembung dengan pacuan empat roda di Kilometer 55, Jalan Tawau-Semporna, dekat sini, petang tadi.

Dalam 3.35 petang itu, mangsa dikenali Sutrisno, 25, yang memandu kenderaan jenis Perodua Myvi meninggal dunia ketika dalam perjalanan untuk mendapatkan rawatan di Klinik Kesihatan Balung.

Penumpang wanita dikenali Gyatri Usman, 21, disahkan meninggal dunia ketika menerima rawatan di klinik yang sama.

Ketua Polis Daerah Tawau, Asisten Komisioner Peter Umbuas berkata kejadian berlaku ketika kenderaan pacuan empat roda jenis Toyota Hilux yang dipandu seorang lelaki berusia 27 tahun dipercayai sedang dalam perjalanan dari arah Tawau menuju ke Semporna bersama tiga ahli keluarganya yang lain.

“Kemalangan berlaku apabila pemandu pacuan empat roda terbabit cuba memotong sebuah kenderaan di hadapannya namun gagal lalu bertembung dengan kenderaan Perodua Myvi yang dinaiki kedua-dua mangsa.

“Kita turut memperoleh rakaman kejadian kemalangan terbabit daripada kamera yang dipasang pada kenderaan seorang saksi yang ketika itu berada di belakang kenderaan pacuan empat roda.

“Akibat kemalangan itu, pemandu perodua Myvi meninggal dunia ketika dalam perjalanan mendapatkan rawatan manakala penumpang meninggal dunia ketika menerima rawatan di Klinik Kesihatan Balung,” katanya dalam kenyataan media hari ini.

Beliau berkata seorang penumpang di bahagian belakang kenderaan Toyota Hilux mengalami kecederaan dan masih menerima rawatan di Hospital Tawau.

“Kes disiasat dibawah Seksyen 41(1) Akta Pengangkutan Jalan 1987 kerana memandu dalam keadaan melulu hingga menyebabkan kematian,” katanya. – SabahNewsToday


Balu Allahyarham Abam Mohon Maaf, Wakilkan Abang Untuk Jawab WhatsApp

Di saat ramai yang cuba menghubungi dan bertanya khabar, balu kepada Allahyarham Syed Umar Mokhtar Syed Mohd Redzuan atau Abam tidak dapat dihubungi secara langsung.

Pihak wartawan yang cuba menghubungi Nurhidayah melalui WhatsApp cuma mendapat jawapan daripada abangnya, Azmier yang juga menjadi pembantu peribadinya.

Kiriman WhatsApp tersebut memohon agar orang ramai berdoa untuk dirinya dan anaknya, Syed Uthman Hamzah Al-Juffrey yang berusia lapan bulan.

“Mohon maaf ya, saya wakil keluarga dan Hidayah tak dapat nak beri apa-apa penjelasan/kenyataan kepada mana-mana pihak media berkenaan hal yang tengah panas ni buat masa sekarang.

“Bagi menghormati Hidayah yang sedang menjalani tempoh edah, mohon sama-sama doakan dia dan anaknya Hamzah baik-baik sahaja. Maaf sekali lagi dari pihak saya, Hidayah dan keluarga,” tulis kiriman WhatsApp tersebut.

Sebelum ini ramai yang terkejut dengan apa yang dikongsi oleh Nurhidayah menerusi siaran langsung di Facebook dan Instagram seorang usahawan.

Perkara tersebut menimbulkan kemarahan kepada adik arwah Abam, Ali Puteh sehingga terkeluar kata-kata yang tidak sepatutnya.


Pelajar meninggal dunia semasa Temasya Sukan Tahunan

LABUAN – Seorang pelajar tingkatan empat rebah lalu tidak sedarkan diri, ketika mengambil bahagian dalam acara larian pada temasya sukan di padang Kolej Matrikulasi Labuan hari ini dan dia meninggal dunia beberapa minit selepas tiba di Hospital Nukleus Labuan.

Norsahfiza Jaratin, 16, pelari pecut bagi acara 200 meter (m) mewakili Sekolah Menengah Kebangsaan Rancha-Rancha, tiba-tiba rebah dan tidak sedarkan diri kira-kira 20m dari garisan penamat dalam temasya sukan tahunan itu.

Dalam insiden yang berlaku pada kira-kira pukul 8.55 pagi, guru sekolah, Zaharah Mat Jali cuba memberi rawatan pertolongan cemas kepada pelajar terbabit, namun gagal.

“Seorang daripada guru sekolah itu segera menghubungi pihak ambulans, bagaimanapun pelajar itu disahkan meninggal dunia sebaik tiba di hospital,” kata Ketua Polis Labuan, Superintendan Muhamad Farid Ahmad kepada Bernama.

Pihak hospital belum mengesahkan sama ada Norsahfiza diserang sawan semasa perlumbaan itu dan kemudian mengalami jantung terhenti.

Laporan dibuat di balai polis Bebuloh oleh pengetua sekolah, Omar Baki Matusin pada pukul 11.28 pagi. – Bernama


Polis Beluran Buru Lelaki Ini Selepas Kapak Pekerja Kedai Minuman

BELURAN: Seorang lelaki bernasib baik hanya menerima 20 jahitan di kepala dan dagu selepas diserang dua lelaki menggunakan kapak, parang serta batang besi di sebuah kedai minum Kampung Gambaron 1, dekat Telupid, Beluran, semalam.

Dalam kejadian 2.30 pagi itu, mangsa berusia 37 terbabit adalah pekerja kedai berkenaan.

Ketua Polis Daerah Beluran, Superintendan Kasim Muda berkata, sebelum kejadian mangsa sedang bersiap sedia untuk menutup kedai namun didatangi dua orang lelaki yang mahu membeli minuman.

Menurutnya, selepas selesai membeli minuman kedua-dua lelaki itu beredar.

“Tidak lama kemudian kedua-dua lelaki itu datang semula ke kedai dengan bersenjatakan kapak, parang dan batang besi lalu menyerang mangsa.

“Akibatnya, mangsa dilaporkan mengalami kecederaan di kepala dan dagu. Dia menerima 20 jahitan.

“Susulan kejadian, polis memburu dua lelaki berkenaan. Salah seorang daripada penyerang ini dikenali oleh mangsa dengan nama panggilan Masiree,” katanya dalam satu kenyataan media, hari ini.

Kasim berkata, punca kejadian masih lagi dalam siasatan tapi ia dipercayai ada kaitan dengan masalah peribadi.

“Orang ramai yang mempunyai maklumat mengenai individu itu boleh menghubungi Ketua Bahagian Siasatan Jenayah (KBSJ), Ibu Pejabat Polis Daerah (IPD) Beluran, Asisten Superintendan Hardymas Sawali di talian 019-2649981 atau Hotline IPD Beluran iaitu 089-511 468.

“Siasatan diteruskan mengikut Seksyen 324 Kanun Keseksaan kerana mendatangkan kecederaan,” katanya.


Wawasan 2020 tersasar, ganti Wawasan 2025

PUTRAJAYA: Tun Dr Mahathir Mohamad menetapkan sasaran baharu untuk Malaysia menjadi negara maju dan contoh kepada dunia menerusi Wawasan 2025, lima tahun terlewat berbanding Wawasan 2020 yang diilhamkannya hampir 30 tahun lalu.

Sasaran baharu itu, katanya, adalah kerana Wawasan 2020 yang digariskan beliau ketika menjadi Perdana Menteri keempat pada 1981 sehingga 2003, sudah tersasar daripada objektif asal.

Tanpa menyebut sebarang nama, Dr Mahathir berkata, selepas beliau meletak jawatan Perdana Menteri pada 2003, penggantinya memastikan objektif Wawasan 2020 tidak tercapai.

“Wawasan 2025 (ketika ditanya adakah Wawasan 2020 masih berada di landasan betul dan mampu dicapai dalam tempoh setahun lagi), sebab pengganti saya memastikan kita tak boleh capai objektif (Wawasan 2020),” katanya dalam wawancara bersama media sempena setahun pentadbiran kerajaan Pakatan Harapan (PH).

Wawasan 2020 adalah dasar pandangan jauh dikemukakan Dr Mahathir ketika membentangkan kertas kerja khas bertajuk ‘Malaysia: Langkah Ke Hadapan’ pada persidangan pertama Majlis Perdagangan Malaysia pada 1 Mei 1991.

Ia mempunyai rencana jangka panjang arah masa depan negara dan cara mencapai matlamat membangunkan Malaysia menjadi negara maju sepenuhnya menjelang 2020.

Menurut wawasan itu, Malaysia mampu menjadi negara bersatu dengan masyarakat yang yakin, ada nilai moral dan etika kukuh, hidup dalam masyarakat demokratik, liberal dan bertolak ansur, penyayang, adil dari segi pengagihan ekonomi, progresif dan makmur serta mempunyai penguasaan sepenuhnya dalam ekonomi yang bersaing, dinamik, giat dan kental.

Dr Mahathir menjadi Perdana Menteri keempat pada 16 Julai 1981, menyandang jawatan itu selama 22 tahun, paling lama dalam sejarah Malaysia dan Asia Tenggara. Dikenali sebagai ‘Bapa Pemodenan’ atas kejayaan menukarkan Malaysia dari negara pertanian kepada negara perindustrian moden.

Beliau meletak jawatan Perdana Menteri pada 31 Oktober 2003, namun kembali aktif dalam politik apabila menubuhkan Parti Pribumi Bersatu Malaysia (BERSATU) untuk menandingi Barisan Nasional (BN).

Pada Pilihan Raya Umum ke-14 (PRU-14) Mei tahun lalu, PH yang dibarisi BERSATU, DAP, PKR dan Parti Amanah Negara (AMANAH) dengan Dr Mahathir selaku pengerusinya, merekodkan kejutan politik apabila menumbangkan BN dan pada usia 93 tahun, beliau dilantik menjadi Perdana Menteri ketujuh.

Mengenai tempoh genap setahun menjadi Perdana Menteri buat kali kedua di bawah kerajaan berlainan, Dr Mahathir berkata, beliau bersyukur kerana pada usia 94 tahun, masih boleh berfikir dengan baik serta menjawab ‘soalan nakal’ wartawan.

“Setakat saya tahu, daripada ramai pemimpin di dunia, saya tak fikir saya lebih teruk daripada (Donald) Trump (Presiden Amerika Syarikat) atau pemimpin British, Perancis dan Sepanyol. Untuk perbandingan, saya tak fikir saya teruk. Boleh kamu (wartawan) beritahu pemimpin (dunia) mana buat lebih baik daripada saya?”

Ditanya adakah beliau melihat usia 94 tahun memberi kelebihan dalam memimpin kerajaan, Dr Mahathir berkata: “Saya tak fikir ia beri kelebihan, tetapi saya ada lebih pengalaman, 22 tahun jadi Perdana Menteri adalah suatu pengalaman terbaik yang banyak mengajar saya (menjadi Perdana Menteri kali kedua).”

Beliau juga enggan memberi penilaian atau markah kepada diri sendiri berhubung prestasi kerajaan PH pimpinannya selepas setahun menumbangkan BN.

“Saya biasanya tak beri penarafan kepada diri sendiri, orang lain yang menilai (kerja) saya. Anda (wartawan) nilai saya bagaimana? Berapa (markah) daripada 10?,” tanya Perdana Menteri. – Berita Harian


Hajat Bergaya Di Aidilfitri Dengan Barangan Curi Tidak Kesampaian, Dua Lelaki Dicekup Polis Di Lahad Datu

HAJAT dua sahabat ingin bergaya menyambut Aidilfitri hasil barangan curi tidak kesampaian apabila mereka dicekup polis kurang 12 jam selepas memecah masuk sebuah rumah di Taman Warisan, Jalan Tengah Nipah, Lahad Datu.

Suspek berusia 20 dan 27 tahun ditahan di Kampung Desa Bajau oleh polis Bahagian Siasatan Jenayah Ibu Pejabat Polis Daerah (IPD) Lahad Datu, jam 11.30 malam tadi.

Ketua Polis Daerah Lahad Datu Asisten Komisioner Nasri Mansor berkata, pihaknya menerima laporan daripada seorang wanita berusia 30 tahun selepas rumahnya di Taman Warisan, Jalan Tengah Nipah, dipecah masuk dan telefon bimbit serta dompetnya hilang dipercayai dicuri, jam 12.10 tengah hari semalam.

“Pemeriksaan mendapati tingkap dapur dan gril dirosakkan, manakala rumah dalam keadaan berselerak dipercayai dipecah masuk.

“Selain itu, telefon bimbit jenama I-phone 7 dan wang tunai serta dokumen penting dilarikan.

“Bertindak atas maklumat dan risikan polis, dua lelaki termasuk seorang tidak memiliki dokumen pengenalan diri ditahan jam 11.30 malam tadi,” katanya dalam kenyataan media, hari ini.

Nasri berkata, kedua-dua suspek mengaku terbabit dalam kejadian itu dan polis berjaya menemui semula barangan curi milik pengadu.

“Siasatan diteruskan untuk mengetahui pembabitan kedua-dua suspek dalam kejadian jenayah pecah rumah yang lain.

“Kes disiasat mengikut Seksyen 457 Kanun Keseksaan,” katanya.- Harian Metro


Christina Sokong Cadangan Pemindahan Kem Tentera Ke Lahad Datu

Christina sokong cadangan pemindahan kem tentera

KOTA KINABALU: Timbalan Ketua Menteri Datuk Christina Liew menyokong cadangan Ketua Menteri Datuk Seri Panglima Mohd Shafie Apdal supaya memindahkan markas pangkalan Kem Tentera Lok Kawi ke kawasan pantai timur negeri ini.

Beliau berkata, cadangan supaya menempatkan lebih banyak aset ketenteraan laut di pantai timur juga perlu disokong bagi mengelak ancaman keselamatan yang berulang dari negara jiran.

Menurutnya, pemindahan itu adalah satu langkah tepat memandangkan kemasukan pelancong dari negara China, Korea Selatan serta negara lain semakin menarik minat banyak pelaburan asing ke Sabah.

Christina yang juga Menteri Pelancongan, Kebudayaan dan Alam Sekitar berkata, pemindahan Kem Tentera Lok Kawi adalah satu tindakan yang penting ke arah meningkatkan tahap keselamatan di pantai timur Sabah.

“Usaha ini bagi memastikan keselamatan penduduk setempat dan pelancong yang mengunjungi pulau dan resort di luar pesisir kawasan berkenaan.

“Ia juga satu keperluan mendesak untuk memulihkan keyakinan orang ramai dan pelabur sekali gus meningkatkan aspek keselamatan secara keseluruhannya,” katanya dalam kenyataan di sini pada Rabu.

Beliau berkata, industri pelancongan yang membangun di Sabah tidak mudah terjejas memandangkan ia penyumbang penting kepada ekonomi negara.

Justeru, jelasnya, menerusi pengukuhan infrastruktur pertahanan, diharap kejadian penculikan tidak lagi akan berlaku di negeri ini.

Pada Selasa, Shafie yang juga pengerusi Majlis Keselamatan Negeri (MKN) Sabah mahu kekuatan pasukan keselamatan di pantai timur Sabah diperkasakan kerana keperluan di kawasan itu lebih tinggi berbanding di Kem Tentera Lok kawi. – Utusan Borneo


3 Warga Amerika Ditahan Imigresen Tawau

TAWAU: Tiga warga Amerika Syarikat (AS) terdiri daripada seorang lelaki dan dua anaknya ditahan pihak berkuasa selepas didakwa gagal melaporkan di kaunter Jabatan Imigresen Malaysia (JIM) sini, semalam.

Difahamkan, tiga beranak itu ditahan di Lapangan Terbang Tawau dipercayai ketika hendak menaiki penerbangan ke lokasi lain.

Menurut sumber, suspek dikatakan tiba di Kota Kinabalu menaiki pengangkutan udara sebelum masuk ke Indonesia menggunakan jalan laut.

Mereka kemudiannya datang semula ke Sabah menerusi Tawau yang juga menggunakan jalan laut sebelum meneruskan perjalanan mereka menggunakan kapal terbang.

Mereka kemudiannya ditahan, semalam, selepas didapati tiada cop keluar masuk JIM pada dokumen perjalanan mereka ketika berada di Sabah sebelum itu.

Bagaimanapun, sehingga kini, tiada kenyataan rasmi dikeluarkan JIM Sabah berhubung penahanan terbaharu tiga pelancong itu.

Sementara itu, Menteri Pelancongan, Kebudayaan dan Alam Sekitar Sabah, Datuk Christina Liew ketika dihubungi, pihaknya menerusi Lembaga Pelancongan Sabah sedang menyiasat perkara tersebut.

“Sebarang perkembangan dan maklumat berkaitan akan dimaklumkan,” katanya.

Sebagai rekod, ini adalah kes ketiga dalam tempoh dua bulan membabitkan kegagalan pelancong asing melaporkan diri ke kaunter JIM di Sabah.

Pada 10 Disember tahun lalu, Mahkamah Sesyen Tawau menjatuhkan hukuman penjara 18 hari ke atas empat pelancong wanita warga China selepas didapati bersalah gagal melaporkan diri di kaunter imigresen ketika tiba di Kota Kinabalu sebelum ke Tawau.

Kemudian, tiga warga Hong Kong terdiri daripada dua lelaki dan seorang wanita bertindak melapor diri ke Pejabat JIM Tawau selepas menyedari mereka tidak melalui pemeriksaan imigresen ketika di Lapangan Terbang Antarabangsa Kota Kinabalu (KKIA) sebelum ke Tawau, Isnin lalu.


404 Didenda Ingkar PKPB Di Kota Kinabalu

KOTA KINABALU: Polis di sini mengeluarkan 404 kompaun atas pelbagai kesalahan mengingkari perintah kawalan pergerakan bersyarat (PKPB) yang dilaksanakan di Sabah sejak 13 Okt lalu.

Ketua Polis Daerah Kota Kinabalu, Habibi Majinji berkata, antara kesalahan itu termasuk tidak memakai pelitup muka dan tidak mengamalkan penjarakan fizikal.

Katanya, semua kesalahan itu dikesan dalam operasi pemantauan pasukan khas yang terdiri daripada seorang pegawai dan 5 anggota di semua 9 kawasan pentadbiran Ibu Pejabat Polis Daerah Kota Kinabalu.

“Sebagai contoh, bagi Balai Polis Menggatal, kita menubuhkan 2 pasukan untuk memantau lokasi sensitif bagi memastikan tiada penularan wabak dan wujudnya kluster baru.

“Seperti dilaporkan semalam, jumlah positif di Kota Kinabalu mencecah 557 orang dan 434 daripadanya datang dari kluster Penjara Kepayan,” katanya selepas meninjau kuarters kakitangan Penjara Kepayan di sini, hari ini.

Habibi berkata, polis akan bekerjasama dengan Jabatan Penjara untuk memperketatkan kawalan di sekitar Penjara Kepayan dan kuarters kakitangan.

Katanya, seramai 1,153 banduan dan 12 kakitangan penjara disahkan positif Covid-19, sejak perintah kawalan pergerakan diperketatkan (PKPD) dilaksanakan di Penjara Kepayan dan kuarters kakitangan di Kampung Matambai pada 20 Okt lalu.

“Susulan itu, 2 lokasi itu dipantau dengan ketat bagi memastikan penularan wabak ini dapat dikawal sepenuhnya. Ketika ini, hanya kakitangan bertugas yang dibenarkan keluar masuk.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tak Selesa Berpakaian Lelaki

Tidak selesa berpakaian lelaki dipercayai antara penyebab ahli perniagaan kontroversi, Muhammad Sajjad Kamaruz Zaman atau Nur Sajat memilih berpenampilan seperti wanita ketika di Tanah Suci.

Difahamkan, Sajjad bersama keluarga, rakan serta mutawwif sudah pulang ke tanah air pagi tadi, awal sehari daripada tarikh sepatutnya mereka pulang.

Mereka dikatakan membeli tiket penerbangan sendiri tanpa melalui agensi umrah Albayt Travel (M) Sdn Bhd, dan tiba di tanah air kira-kira jam 5 pagi.

Perkara itu disahkan oleh rakan kepada mutawwif yang bersama Sajjad sepanjang menunaikan umrah di Tanah Suci.

Dia yang enggan dikenali berkata, rakannya itu tidak mengenali Sajjad dan hanya mengetahui identiti ahli perniagaan terbabit selepas tular di media sosial.

“Itu pun selepas seorang jiran memberitahu isterinya sebaik melihat gambar ustaz bersama Sajjad yang tular. Isteri kemudian menghubunginya yang ketika itu berada di Tanah Suci.

“Selepas mengetahui perkara itu, ustaz bertemu Sajjad meminta penjelasan. Dia turut menasihati Sajjad supaya mengakui kesilapan dan memohon keampunan Allah SWT,” katanya ketika dihubungi Harian Metro.

Disebabkan gambar tular itu, katanya, rakannya itu dikecam dan dihina oleh warganet tanpa mereka mengetahui perkara sebenar.

“Ustaz memang tidak tahu apa-apa dan dia hanya melaksanakan tugasnya sebagai pembimbing umrah kerana Allah. Berhenti menyalahi beliau.

“Alhamdulillah, ustaz tenang sekarang bersama keluarga dan tidak mahu diganggu,” katanya.

Dia berkata, kepulangan mereka berjalan lancar, malah Sajjad juga tidak ditahan pihak berkuasa Malaysia sebaik tiba di Lapangan Terbang Antarabangsa Kuala Lumpur (KLIA).

Sementara itu, Sajjad menerusi Instagram naik lima status memohon keampunan Allah.

“Ampunkan aku Ya Allah aku seorang pendosa. Ya Allah maafkan aku, aku bersujud pada Mu Ya Allah. Alhamdulillah yang baik datangnya dari Allah yang jahat datangnya dari kita.”

Sajjad turut menukar semula tetapan instagramnya daripada privasi kepada umum seperti sebelum ini.


Lahad Datu Miliki Potensi Besar Sebagai Pelancongan Kapal Layar Antarabangsa

LAHAD DATU: Keadaan laut yang tenang dan terlindung dari tiupan angin kencang menjadikan Lahad Datu berpotensi dibangunkan sebagai pelabuhan kapal layar antarabangsa pada masa akan datang.

Pengarah Urusan Sail Malaysia Sazli Kamal Basha berkata, terdapat banyak tempat menarik di daerah ini, namun perlu diterokai khususnya menerusi penyediaan infrastruktur kemudahan seperti marina, jeti atau pangkalan.

“Saya rasa, jika ada kemudahan seperti itu, pastinya dapat menarik lebih ramai pelayar di seluruh dunia untuk tinggal atau menetap di sini dalam tempoh masa lama.

“Sudah tentu ia mendatangkan pulangan ekonomi yang lumayan kepada Kerajaan Negeri dan penduduk setempat,” katanya ketika ditemui sempena Program Pelayaran Malaysia Laluan Ke Timur, Perhimpunan Kapal Layar 2020 di W Bay Payang, dekat sini, baru-baru ini.

Menurut Sazli, setiap pelayar dijangka boleh membelanjakan sehingga RM200,000 setahun bagi setiap pelayaran.

“Biasanya pelayar antarabangsa akan menghabiskan masa antara dua hingga tiga tahun di setiap negara yang mereka diami.

“Bayangkan pulang ekonomi yang boleh diperoleh Sabah jika adanya marina bertaraf antarabangsa dibina di sini,” katanya.

Tambah Sazli, ia belum mengambil kira sektor industri lain termasuk perkhidmatan baik pulih atau peralatan berkaitan bagi kemudahan pelayar yang tiba di sini.

“Saya melihat Sabah ada banyak tempat menarik dan mempunyai potensi lebih besar dari negeri lain dalam sektor pelancongan.

“Saya ingin mengucapkan terima kasih kepada pemilik W Bay Payang iaitu Wong Yu Chun kerana bekerjasama menyediakan lokasi menarik untuk pelayar antarabangsa mengenali produk pelancongan di sini,” katanya.

Sementara itu, Pengarah Sail Malaysia Timur Sabah, Joe Wong Meng Rui berkata, seramai 15 pelayar antarabangsa dari tujuh negara iaitu Australia, England, New Zealand, Belanda, Afrika Selatan, Peru dan Filipina menyertai program tersebut.

“Semua mereka tiba di Sabah sejak akhir tahun lalu sebelum terkandas di sini akibat Covid-19.

“Ia adalah program tahunan Sail Malaysia dan kali ini kita berpeluang membawa mereka ke Lahad Datu sekali gus mempromosikan produk pelancongan domestik di sini.

“Saya berharap dengan adanya program seumpama ini, ia dapat menggalakkan pelancong domestik bercuti di sini sekali gus mengaktifkan semula sektor pelancongan dan ekonomi yang terjejas akibat Covid-19,” katanya.

Terdahulu, wartawan berkesempatan merasai sendiri menaiki kapal layar dinamakan Zizi milik pasangan suami isteri dari New Zealand iaitu Mark dan Kim.

Menurut Kim, mereka tiba di Sabah pada Disember lalu dari Brunei.

“Banyak tempat menarik dan berbaloi menghabiskan masa lama di sini,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


“Orang Rasa Seksi Tapi Saya Rasa Biasa Saja”

Zizi Kirana sememangnya sangat sinonim dengan imejnya yang agak seksi. Gara-gara sering tampil dengan pakaian yang mendedahkan tubuh, Instagram penyanyi itu sering dihujani dengan kritikan dan kecaman netizen.

Tidak kurang juga ramai yang meninggalkan komen berbaur lucah. Nampaknya bukan itu sahaja, Zizi baru-baru ini mendedahkan ada orang kenamaan dan VVIP cuba menggodanya dengan meninggalkan mesej nakal dan mengajaknya untuk melakukan perkara tidak elok.

“Ada juga orang kenamaan dan VVIP yang meninggalkan mesej-mesej nakal, ajak berasmara, nak berkawan rapat dan mahu `mengangkut’ saya ke sana sini. Tapi saya buat tak layan sebab pada saya mereka itu sebenarnya gila.

“Di luar mereka kata saya jahil sebab seksi tapi sebenarnya otak mereka yang tak betul,” katanya kepada Utusan Online.

Dalam pada itu, Zizi turut berasa pelik dan tertanya-tanya mengapa setiap foto yang di muat naik pasti akan menjadi kecaman netizen sedangkan baginya penampilannya itu biasa-biasa saja.

“Orang rasa seksi tapi saya rasa biasa saja. Saya takkan ubah atau ikut kata orang, saya tetap akan memakai pakaian yang saya rasa selesa,” jelasnya. – Utusan Online


Peguam Direman 7 Hari Dalam Kes Tanah Risda Di Sabah

KOTA KINABALU: Seorang peguam yang dikehendaki pihak berkuasa sejak 2017, direman 7 hari sehingga 18 Jun ini bagi membantu siasatan kes pembelian tanah Pihak Berkuasa Kemajuan Pekebun Kecil Perusahaan Getah (Risda) di Tongod.

Majistret Lovely Natasha Charles membenarkan permohonan reman itu yang dikemukakan Suruhanjaya Pencegahan Rasuah Malaysia (SPRM).

Suspek berusia 63 tahun itu ditahan SPRM pada 4.15 petang semalam, selepas hadir ke pejabat agensi anti-rasuah itu di sini pada 1.30 tengah hari bagi memberi kenyataan berhubung kes berkenaan.

Suspek ditahan bagi membantu siasatan mengikut Seksyen 409 Kanun Keseksaan, berhubung kes pecah amanah.

Terdahulu, suspek yang diiringi peguam Zahir Shah dan beberapa anggota SPRM, tiba di mahkamah kira-kira 9.40 pagi, menaiki kenderaan agensi anti-rasuah itu.- FMT


KDNK Sabah Menjunam Ke Paras Paling Rendah: Hajiji

TUARAN: Sabah mencatat pertumbuhan ekonomi paling lembab dengan Keluaran Dalam Negeri Kasar (KDNK) negeri di paras paling rendah iaitu 0.5 peratus semasa pentadbiran Kerajaan Warisan, kata Ketua Badan Pimpinan Parti Pribumi Bersatu Malaysia (Bersatu) Sabah, Datuk Seri Haji Hajiji Noor.

Katanya, Presiden Parti Warisan Sabah (Warisan), Datuk Seri Mohd Shafie Apdal perlu mengakui kegagalan beliau mentadbir dan mengurus ekonomi Sabah sehingga KDNK Sabah menjunam ke 0.5 peratus pada 2019.

Beliau berkata, Shafie dan pemimpin Warisan perlu menerima hakikat kegagalan mereka, sebaliknya bukan terus menyalahkan kerajaan terdahulu sebagai alasan untuk menutup kegagalan mereka. – Harian Ekspres


PKPD Di Nabawan Dilanjutkan 2 Minggu Lagi

KUALA LUMPUR: Tempoh Perintah Kawalan Pergerakan Diperketat (PKPD) di daerah Nabawan, Sabah yang sepatutnya tamat esok, akan dilanjutkan selama 14 hari lagi.

Menteri Kanan (Keselamatan), Datuk Seri Ismail Sabri Yaakob, berkata Kementerian Kesihatan (KKM) sudah melaksanakan 3,079 ujian saringan dan daripada jumlah itu, sebanyak 279 kes positif direkodkan.

“KKM mengesahkan masih terdapat baki 872 sampel saringan yang belum mendapat keputusan.

“Setelah membuat penilaian risiko bersama pelbagai agensi dalam Jawatankuasa Teknikal Perintah Kawalan Pergerakan (PKP) dan atas nasihat KKM, kerajaan bersetuju melanjutkan PKPD di Nabawan, Sabah selama 14 hari lagi bermula 17 Mac hingga 30 Mac ini,” katanya dalam kenyataan, hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


RON95, RON97 Naik 3 Sen, Diesel 4 Sen Sahaja

KUALA LUMPUR: Harga runcit petrol RON97 dan RON95 masing-masing naik tiga sen berkuat kuasa tengah malam ini.

Kementerian Kewangan dalam kenyataan hari ini turut mengumumkan kenaikan harga runcit diesel sebanyak empat sen.

Kenyataan itu berkata, harga runcit produk petroleum bagi tempoh 13 hingga 19 Februari itu dibuat berdasarkan penetapan harga runcit produk petroleum secara mingguan menggunakan formula Automatic Pricing Mechanism (APM).

“Harga runcit RON97 naik tiga sen seliter iaitu daripada RM2.23 kepada RM2.26 seliter, manakala RON95 naik daripada RM1.93 kepada RM1.96 seliter.

“Harga diesel pula naik daripada RM2.11 kepada RM2.15 seliter,” katanya.

Kementerian Kewangan berkata, kerajaan akan terus memantau kesan perubahan harga minyak mentah dunia serta mengambil langkah bersesuaian bagi memastikan kebajikan dan kesejahteraan rakyat terus terpelihara. – BH Online


Ku sangka anjing, rupanya tikus

BEIJING: Seorang lelaki terkejut apabila mendapati ‘anak anjing comel’ berwarna hitam yang dibelinya dengan harga murah sebenarnya sejenis tikus, malah hanya menyedari kesilapan itu selepas melihat haiwan berkenaan berlari dengan pelik, lapor media tempatan.

Bercakap kepada media China, lelaki berkenaan berkata, dia cuma menyedari sesuatu tidak kena selepas haiwan kesayangannya itu membesar.

Btime memetik lelaki itu berkata, dia hairan melihat ‘anjing’ berkenaan berkelakuan pelik, malah tidak berlari seperti anjing.

Kerana keliru dengan keadaan itu, dia meminta pandangan rakan di media sosial mengenai ‘anak anjing’ berkenaan, malah mengongsikan gambarnya di Weibo dengan harapan mendapat jawapan.

Haiwan itu yang kecil dengan telinga besar dan kaki pendek, kemudian dikenal pasti sebagai tikus buluh, rodensia yang lazim ditemui di selatan China, Myanmar dan Vietnam.

Tikus itu makan buluh termasuk akarnya dan mampu membesar sehingga 50 sentimeter dengan ekor sepanjang 20 sentimeter.

Malah, haiwan itu juga dijadikan makanan di China dan sering dijual di pasar.

Lelaki malang itu yang terkejut dengan jawapan diperoleh kemudian menyerahkan haiwan berkenaan kepada orang lain kerana tidak tahu cara menjaga tikus itu, lapor Daily Mirror.


Sabah Catat Peratusan Pesakit Mental Tertinggi Di Malaysia

KOTA KINABALU: Sabah merekodkan peratusan tertinggi di Malaysia bagi penduduk yang mengalami masalah kesihatan mental.

Berdasarkan Tinjauan Kebangsaan Kesihatan dan Morbiditi (NHMS) pada 2015, 42.9 peratus penduduk di Sabah mempunyai masalah kesihatan mental.

Menteri Kesihatan dan Kesejahteraan Rakyat, Datuk Frankie Poon berkata, peratusan itu adalah tertinggi berbanding negeri lain seperti Wilayah Persekutuan Kuala Lumpur dengan 39.8 peratus dan Kelantan dengan 39.1 peratus.

Beliau berkata, pada Setember 2019, NHMS juga sudah selesai dilaksanakan di Sabah namun, laporan berkenaan masih belum diterbitkan Institut Kesihatan Umum.

Sehubungan itu, Jabatan Kesihatan Negeri Sabah (JKNS) telah memberi kesedaran tentang kepentingan kesihatan mental kepada masyarakat.

“JKNS juga telah menjalankan saringan kesihatan mental di semua klinik kesihatan di Sabah dan dalam komuniti melalui program Komuniti Sihat Perkasa Negara (KOSPEN).

“Malah, ceramah berkaitan kesihatan mental serta poster dan risalah berkaitan juga telah ditempatkan di klinik kesihatan dan di beberapa buah komuniti berdaftar bagi program KOSPEN,” katanya ketika jawapan lisan terhadap pertanyaan dikemukakan Datuk Limus Jury (UPKO-Kuala Penyu) dalam persidangan Dewan Undangan Negeri (DUN) Sabah, di sini hari ini.

ADUN Kuala Penyu itu bertanya mengenai jumlah pesakit mental di Sabah berbanding negeri-negeri lain di Malaysia.

Mengenai kes cubaan membunuh diri, Kementerian Kesihatan Malaysia (KKM) tidak lagi mengumpul data berkaitan kes bunuh diri dan data terakhir yang dicatatkan dalam Pendaftaran Bunuh Diri Kebangsaan (NSR) adalah pada 2009.

Namun, hospital di seluruh Sabah merekodkan kemasukan seramai 517 individu atas cubaan bunuh diri bagi tempoh 2012 hingga 2018.

Dengan itu, program berkaitan semasa sambutan Hari Pencegahan Bunuh Diri Sedunia dan Hari Kesihatan Mental Sedunia dijalankan bagi menangani masalah bunuh diri dan cubaan bunuh diri di negeri ini. – BorneoToday


Banjir Di Pitas Semakin Pulih

PITAS: Situasi banjir di daerah Pitas kian pulih selepas dua pusat pemindahan sementara (PPS), Dewan Sekolah Kebangsaan (SK) Pekan Pitas ll dan Dewan SK Rukom ditutup, semalam.

Jumlah mangsa banjir masih ditempatkan di PPS sehingga jam 9 pagi hari ini menurun kepada 559 orang membabitkan 183 keluarga berbanding 583 mangsa daripada 190 keluarga setakat jam 5 petang semalam.

Jurucakap Angkatan Pertahanan Awam Malaysia (APM) Sabah menyatakan, PPS Dewan Kampung Sinukab kekal merekodkan seramai 510 mangsa banjir daripada 170 keluarga.

“Seramai 49 mangsa daripada 13 keluarga masih berada di PPS Kampung Kusilad. Bagaimanapun, kita mengingatkan penduduk sekitar sentiasa berwaspada dengan keadaan cuaca tidak menentu ketika ini,” katanya.

Sebanyak 10 kampung dilanda banjir susulan hujan lebat sejak Ahad lalu dengan dua kampung terbaru yang ditenggelami air malam kelmarin adalah Kampung Boribi dan Kampung Untang-Untang/Mulung Kulung.

Lapan lagi kampung terbabit ialah Kampung Tambilidon, Kampung Kalumpang, Kampung Taka, Kampung Saab Darat, Kampung Rukom Ulu, Kampung Kusilad, Kampung Desa Seberang dan Kampung Kanibongan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Buang dalam mesin basuh

BANGKOK: Seorang bayi lelaki yang masih bertali pusat diselamatkan selepas ditinggalkan di dalam sebuah mesin basuh layan diri di sebuah premis di Krabi, selatan Thailand.

Pemilik premis berkenaan, Sangduen Khaorueng, 47, berkata, dia datang ke kedainya pada malam kelmarin dengan terdengar bunyi bayi menangis.

“Pada mulanya saya tidak menghiraukan bunyi tangisan itu kerana beranggapan ia datang dari rumah jiran.

“Bagaimanapun, tangisan bayi itu tidak berhenti menyebabkan saya mencari punca suara berkenaan.

“Apabila saya memeriksa sebuah mesin basuh saya terkejut apabila menemui seorang bayi yang dibalut dengan tuala di dalamnya,” katanya.

Polis dan paramedik kemudiannya bergegas ke lokasi kejadian dan memberitahu bayi itu berada dalam keadaan sihat tetapi kanak-kanak malang itu sangat lapar.

Menurut polis, pihaknya sedang mengesan ibu bayi berkenaan yang mungkin berdepan tindakan undang-undang kerana membuang anaknya sendiri. – Agensi


Sabah Mahu Lebih Banyak Daripada Belanjawan 2021 Untuk Tangani Impak Covid-19

KOTA KINABALU: Pakar ekonomi di sini percaya Sabah berhak mendapat perhatian lebih daripada kerajaan persekutuan dalam Belanjawan 2021 kerana negeri itu paling teruk terjejas akibat pandemik Covid-19.

Pensyarah kanan Universiti Malaysia Sabah, Rafiq Idris berharap akan ada peruntukan khas buat negeri itu untuk tempoh pasca perintah kawalan pergerakan, yang disasarkan kepada sektor strategik seperti industri perkhidmatan.

“Ini termasuk sektor pelancongan yang teruk terjejas akibat Covid-19. Kita tidak mampu lagi lihat ramai pemain industri tumbang,” katanya.

“Semua sektor perlu dibantu untuk pulih daripada aktiviti ekonomi perlahan. Pandemik mengakibatkan permintaan dalam pasaran turun dengan ketara. Untuk mengurangkan kesannya, sesuatu mesti dibuat untuk merangsang perbelanjaan dan permintaan dalam ekonomi.

“Bantuan tunai untuk golongan B40 dan M40 boleh mengurangkan kesannya dengan membenarkan mereka berbelanja.”

Beliau berkata, walaupun ekonomi lembap, itu bukan idea baik untuk kurang berbelanja kerana ini mungkin menyebabkannya ekonomi bergerak lebih perlahan.

“Saya harap peruntukan untuk perbelanjaan negara adalah fiskal yang luas dan pengagihan besar untuk Sabah kali ini.”

Firdausi Suffian dari Universiti Teknologi Mara Sabah bersetuju perbelanjaan adalah kunci untuk mengekalkan pertumbuhan ekonomi, terutamanya semasa krisis.

Beliau berkata, kerajaan perlu melanjutkan moratorium pinjaman untuk individu dan perniagaan, serta pemberian tunai Bantuan Prihatin Nasional selama setahun lagi, terutamanya buat rakyat Sabah.

“Melanjutkan moratorium bagi individu serta perusahaan kecil dan sederhana (PKS) bermaksud mereka mempunyai wang tambahan untuk dibelanjakan atau dilaburkan. Ini akan membantu mengurangkan kesan terhadap perniagaan.

“PKS adalah kunci untuk menjana pertumbuhan dan pekerjaan. Adalah jelas mereka teruk terjejas sekarang, jadi kerajaan perlu membenarkan mereka meminjam dengan pinjaman tanpa faedah untuk mereka melabur.

“Dan apabila anda memperluaskan pemberian tunai kepada individu, ramai yang kekurangan wang kerana menganggur atau dipotong gaji akan mempunyai wang tunai tambahan dan ini seterusnya akan membantu ekonomi pulih.”

Rafiq berharap kerajaan tidak akan mengurangkan peruntukan untuk pendidikan dan kesihatan kerana bantuan untuk sektor itu perlu ditambah atau sekurang-kurangnya dikekalkan.

“Pendidikan dan kesihatan antara sektor penting yang menyumbang kepada ekonomi dan kesejahteraan rakyat Malaysia. Peruntukan untuk sektor itu tidak boleh dikompromi.

“Diharapkan juga akan ada peruntukan khas untuk projek Sabah yang akan meningkatkan ekonomi negeri dengan kesan pengganda besar, dalam melawan keadaan ekonomi perlahan.”

Firdausi berkata, sambungan internet ialah satu lagi prasarana penting untuk dilaburkan di Sabah.

“Sambungan internet adalah cara hidup baru. Ini penting untuk ekonomi gig berkembang, selain membantu menyokong perniagaan dan pendidikan digital.”

Katanya, dana juga diperlukan untuk meningkatkan pengeluaran makanan di Sabah.

“Covid-19 menunjukkan pentingnya keselamatan makanan. Sabah adalah salah satu penyumbang terbesar kepada KDNK (keluaran dalam negara kasar) negara, jadi pelaburan baru untuk pengeluaran makanan adalah kunci untuk membantu ekonomi. Ini juga salah satu cara mempelbagaikan ekonomi kita di Sabah.”

Firdausi juga merasakan program subsidi upah perlu dilanjutkan selama setahun lagi untuk membantu perniagaan terkesan supaya mereka tidak gulung tikar.

Katanya, ini juga bertujuan mengurangkan kadar pengangguran, terutama di Sabah dengan anggaran 130,000 orang menganggur.

Pemegang taruh dalam industri pelancongan Sabah, antara perniagaan yang paling teruk terjejas akibat pandemik, menggesa kerajaan persekutuan memberikan dana tambahan kepada negeri itu.

Pengerusi Persatuan Pelancong Sabah, Tonny Chew berkata, moratorium pinjaman bagi sektor itu perlu dilanjutkan sekurang-kurangnya hingga separuh pertama 2021 agar pemain industri dapat bertahan.

Beliau berkata, kerajaan juga perlu mempertimbangkan pemberian subsidi upah kepada pekerja industri itu secara 50-50.

Katanya, industri perhotelan juga memerlukan subsidi untuk bil elektrik dan air kerana ia merupakan kos operasi utama, selain gaji pekerja.

Pengerusi Persatuan Ejen Pelancongan dan Pengembaraan Sabah, Lawrence Chin berharap kerajaan akan menangguhkan caruman Kumpulan Wang Simpanan Pekerja (KWSP) untuk majikan sehingga Jun depan.

Beliau berkata, pelepasan cukai berganda sepatutnya diberikan untuk menampung kerugian tahun ini dan dibawa ke tahun depan bagi mengimbangi keuntungan masa depan.

“Perlu ada pengurangan atau penghapusan cukai untuk semua pembelian kenderaan baru berkaitan pelancongan.” – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Polis Tawau Rampas Lebih 300KG Lagi Syabu Benilai RM10 Juta

TAWAU, 17 Sept : Polis menahan tiga lelaki tempatan bagi membantu siasatan berkaitan rampasan 303.15 kilogram (kg) syabu bernilai lebih RM10 juta di Kampung Batu Payung di sini pada 6 Sept lepas.

Ketua Polis Daerah Tawau ACP Peter Umbuas berkata penahanan suspek berumur lingkungan 40 hingga 50 tahun itu, dilakukan antara 7 hingga 10 Sept lepas di sekitar Tawau dan Kunak dan polis turut menyita dua buah kenderaan.

Kes berkenaan masih dalam siasatan dan terlalu awal untuk dikaitkan dengan sindiket dadah antarabangsa, katanya pada sidang media di sini hari ini.

Sementara itu, taktik dua wanita menyembunyikan dadah di sebalik bengkung dan memakai jubah serta bertudung labuh ‘mudah dibaca’ pihak polis dalam satu cubaan menyeludup bahan itu ke Indonesia, kelmarin.

Peter berkata kedua-dua wanita itu, yang berumur 38 dan 40 tahun dari Sulawesi Barat, Indonesia, ditahan di Kilometer 37 Tawau-Semporna, dekat sini, pada jam 5.50 pagi.

Pemandu kereta yang dinaiki mereka, iaitu seorang lelaki tempatan berusia 48 tahun, turut diberkas.

“Polis menahan sebuah kenderaan jenis Perodua Viva yang mencurigakan, kemudian pemeriksaan ke atas kedua-dua suspek wanita didapati membawa 2.16kg dadah jenis syabu yang dianggarkan bernilai RM72,720.

“Dadah itu disembunyikan di bengkung dengan cara menampal empat bungkusan dengan setiap bungkusan berisi 10 plastik dadah, modus operandi suspek mudah dibaca,” katanya.

Beliau berkata hanya pemandu lelaki itu didapati positif dadah selain semua suspek tidak mempunyai rekod jenayah.

Siasatan masih dijalankan mengikut Seksyen 39B Akta Dadah Berbahaya 1952 dan ketiga-tiga mereka ditahan reman selama tujuh hari sehingga 22 Sept ini. – BERNAMA

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Laporan Polis Dibuat Terhadap Papagomo

KOTA KINABALU: Satu laporan polis dibuat terhadap Pemuda UMNO, Wan Muhammad Azri Wan Deris atau Papagomo berhubung tindakannya mengaitkan Parti Warisan Sabah (Warisan) dengan pendatang asing tanpa izin (PATI) melalui satu video berdurasi 31 saat.

Laporan tersebut dibuat Timbalan Ketua Warisan Bahagian Kota Belud, Charles L.R.M Ebbie di Balai Polis Kota Belud pada pukul 9.41 pagi semalam.

Dalam laporannya, Charles meminta pihak polis mengambil tindakan terhadap Papagomo kerana kenyataannya itu bersifat fitnah dan boleh menimbulkan pergaduhan.

“Laporan ini dibuat bertujuan agar tindakan tegas dapat diambil ke atas Papagomo yang mana kenyataannya boleh mencetuskan ketidakpuasan hati serta pergaduhan,” kata Charles dalam laporan itu.

Turut hadir ialah ahli jawatankuasa pimpinan Warisan bahagian iaitu Willis Chin Ching, Pele Wakah dan Naumul Maulud serta setiausaha kerja bahagian, Mohd. Fandi Abdullah.

Sementara itu, dalam satu kenyataan berlainan, Charles mengutuk tuduhan Papagomo yang mendakwa kononnya individu yang menyerangnya di Lapangan Terbang Antarabangsa Kota Kinabalu (KKIA) bukan rakyat Sabah tulen sebaliknya penyokong Ketua Menteri.

Tegasnya, tindakan Papagomo melabelkan individu yang memukulnya itu sebagai ‘samseng Shafie’ amat biadab dan menjejaskan imej Ketua Menteri.

“Serangan dan tindakan tidak mematuhi undang-undang yang kononnya diarahkan oleh datuk seri tidak betul.

“Serangan itu yang dikatakan diupah oleh datuk seri sehingga menyebabkan kecederaan juga tidak betul,” katanya.

Ahad lalu, Papagomo yang berada di KKIA diserang oleh beberapa lelaki yang tidak dikenali identiti mereka, namun kes itu kini dalam siasatan polis.

Sebelum ini, ketika berkempen dalam Pilihan Raya Kecil (PRK) Parlimen Kimanis, Papagomo membawa budaya politik samseng ke negeri ini apabila mengoyakkan gambar Ketua Menteri.

Tindakannya itu menimbulkan kemarahan rakyat Sabah memandangkan budaya politik samseng bukanlah amalan biasa rakyat Sabah.


Media Mainkan Peranan Penting Pupuk Keamanan Dan Keharmonian

Media berperanan penting pupuk keamanan, keharmonian

LAHAD DATU: Media diminta berperanan dalam memupuk keamanan, menjaga keharmonian dan mengelak konflik serta menentang penyebaran berita palsu di Zon Selamat Pantai Timur Sabah (ESSZONE).

Ketua Menteri Sabah, Datuk Seri Mohd Shafie Apdal, berkata perlu disedari dunia hari ini memperlihatkan banyak maklumat disebarkan secara bebas melalui laman sosial.

Katanya, sekiranya ia disalah guna, perkara itu memberi impak negatif kepada individu, masyarakat dan negara terutama yang berkait rapat dengan isu keselamatan negara.

“Perkara ini menjurus kepada peranan media dalam memupuk keamanan, menjaga keharmonian, mengelakkan konflik, dan menentang penyebaran maklumat serta berita palsu.

“Mesej yang disampaikan harus mampu mengubah persepsi dan sikap masyarakat terhadap sesuatu perkara terutamanya dalam aspek keselamatan,” katanya pada Majlis Perjumpaan Penjawat Awam Persekutuan dan Sambutan Hari Raya Kawasan Keselamatan Khas Pantai Timur Sabah (ESSCOM), di sini, hari ini.

Teks ucapannya dibacakan Pembantu Menteri kepada Ketua Menteri, Arifin Asgali.

Mohd Shafie berkata, dalam konteks itu, masyarakat selaku pengguna komunikasi media juga perlu bijak dalam menilai kesahihan sesuatu mesej sebelum disebarkan.

Sementara itu, Komander ESSCOM Datuk Hazani Ghazali, berkata pihaknya memerlukan rakan media untuk menyampaikan maklumat keselamatan tepat kepada masyarakat.

Katanya, pengamal media perlu memainkan peranan yang penting dalam memberi maklumat yang tepat dan cepat kepada masyarakat umum.

“Keyakinan masyarakat berhubung keselamatan yang terjamin akan dapat membantu meningkatkan ekonomi.

“Oleh itu, saya berharap tidak ada pihak yang memanipulasikan isu keselamatan hingga menimbulkan rasa takut dan tidak selesa dalam kalangan masyarakat di negeri ini,” katanya

Hazani berkata, sebaiknya media digalakkan membuat pengesahan dengan pihak berkuasa sebelum sesuatu isu disebarkan kepada masyarakat.


Tak Mudah Bagi Kerajaan Buat Perubahan – Tun M

KUALA LUMPUR: Kerajaan sudah melakukan banyak usaha untuk menunaikan janjinya termasuk melaksana perubahan lebih baik kepada negara, kata Tun Dr Mahathir Mohamad.

Bagaimanapun, Perdana Menteri berkata, kerajaan masih berdepan halangan di mana Pakatan Harapan (PH) mentadbir negara tanpa mandat dua pertiga di Dewan Rakyat.

Ketiadaan majoriti itu kata beliau menyebabkan banyak cadangan untuk meminda undang-undang dan Perlembagaan Persekutuan acap kali berdepan halangan dan tentangan pihak tertentu.

“Kita sudah lakukan banyak yang kita janji, berkenaan meminda atau menggugur satu undang-undang yang berkaitan Perlembagaan, perlu persetujuan dua pertiga dalam Dewan Rakyat.

“Sebab itu kita perlu dapat sokongan parti lawan. Ini tidak mudah. Umpama kita (kerajaan) bersetuju anggap Malaysia ini gabungan tiga wilayah, tapi bila bawa ke Parlimen, Sarawak tidak bersetuju,” katanya.

Beliau berkata demikian pada sidang media selepas hadir pada majlis Rumah Terbuka sempena Tahun Baru Cina anjuran Dewan Perhimpunan Cina Kuala Lumpur dan Selangor di bangunan pertubuhan itu, di sini.

Yang turut hadir, isteri beliau, Tun Dr Hasmah Mohd Ali serta Timbalan Perdana Menteri, Datuk Seri Dr Wan Azizah Wan Ismail.

Beliau diminta mengulas laporan Indeks Persepsi Rasuah (CPI) 2019 yang menyaksikan Malaysia melonjak ke tangga ke-51, tahun lalu, berbanding berada di kedudukan ke-61 pada 2018, selain mencatatkan peningkatan skor sebanyak enam mata kepada 53, berbanding 47.

Menyentuh pemansuhan hukuman mati, Dr Mahathir berkata halangan juga diterima kerajaan memandangkan ada pihak pula menyatakan ketidakadilan hukuman itu digugurkan.

“Kita bukan boleh buat dengan mudah keputusan mansuh hukuman mati mandatori, sekarang berkenaan dadah dan sebagainya. Tapi yang lain kita dapat banyak tentangan.

“Berkenaan undang-undang penubuhan badan polis supaya polis tidak lakukan perkara yang salah juga tidak begitu mudah kerana kalau kita tekan sangat itu, polis tidak dapat berjalan (berfungsi),” katanya.

Sebelum ini, kerajaan memaklumkan Malaysia sudah mengisytiharkan moratorium terhadap hukuman mati bagi semua kesalahan jenayah pengedaran dadah sementara kajian komprehensif dijalankan, selaras dengan piawaian antarabangsa yang ditetapkan.


17,150 Kes Baharu Covid-19, 160 Lagi Kematian

PUTRAJAYA: Kementerian Kesihatan (KKM) melaporkan sebanyak 17,150 kes baharu Covid-19 direkodkan dalam tempoh 24 jam.

Ketua Pengarah Kesihatan, Dr Noor Hisham Abdullah, berkata terdapat kes 195,273 aktif dengan 1,059 pesakit dirawat di unit rawatan rapi (ICU) dan 531 memerlukan bantuan pernafasan.

Noor Hisham berkata, jumlah jangkitan kini adalah 1,130,422 manakala, kes sembuh pula sebanyak 11,326 dengan 925,965 jumlah kumulatif.

Sementara itu, sebanyak 160 kematian dicatat menjadikan jumlah kematian setakat ini 9,184 kes.

Selangor terus mencatatkan jumlah jangkitan harian tertinggi dengan 6,326 kes.

Ia diikuti Kuala Lumpur (2,086), Kedah (1,511), Johor (1,045), Sabah (1,002), Negeri Sembilan (809), Penang (752), Perak (693), Melaka (686), Pahang (676), Sarawak (578), Kelantan (459), Terengganu (429), Putrajaya (72), Perlis (21) dan Labuan (5).

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pos Laju Terima 730,000 Parcel Sehari

KUALA LUMPUR: Permintaan menghantar bungkusan (parcel) sepanjang Perintah Kawalan Pergerakan (PKP) menyaksikan peningkatan mendadak susulan aktiviti pembelian dalam talian.

Pengurus Kanan Pick Up & Delivery Pos Malaysia, Mohd Azilah A Rahim berkata, pihaknya turut menerima peningkatan jumlah pesanan Pos Laju sebanyak 35 peratus sepanjang PKP ini.

“Kami menerima sehingga 730,000 bungkusan sehari dan jumlah ini meningkat melebihi kapasiti biasa Pos Laju iaitu 350,000 bungkusan sehari.

“Sebenarnya Pos Malaysia dan Pos Laju mempunyai banyak pengalaman untuk menghadapi waktu kritikal seperti ini.

“Oleh itu, kami menambah fasiliti pemprosesan supaya semua barang yang diterima dapat diserahkan kepada pelanggan,” katanya kepada Harian Metro.

Menurutnya, berikutan peningkatan jumlah bungkusan dan waktu perniagaan disingkatkan sepanjang PKP, penghantaran dijangka mengalami sedikit kelewatan.

Mohd Azilah berkata, untuk memenuhi permintaan pelanggan, penghantaran turut dilakukan pada hari Ahad dan kakitangan serahan Pos Laju bertugas bermula 8.30 pagi hingga 7 petang.

“Khidmat tambahan ini mengelakkan berlaku lambakan bungkusan di pusat Pos Laju dan mempercepatkan proses penghantaran kepada penerima,” katanya.

Beliau berkata, pihaknya juga menasihatkan pelanggan yang membuat pembelian dalam talian untuk menetapkan alamat rumah terkini.

“Ini adalah kerana penyerahan tidak dapat dilakukan kepada premis pejabat atau perniagaan yang ditutup semasa PKP.

“Kami juga menggunakan perkhidmatan AskPos, ejen pintar maya di laman sesawang kami bagi memudahkan pelanggan kemas kini alamat,” katanya.

Sementara itu, bagi memudahkan pelanggan membuat pembayaran bil utiliti, telekomunikasi, Internet atau memperbaharui insurans kenderaan dan perjalanan, ia boleh dibuat melalui atas talian (posonline.com.my) tanpa perlu hadir ke pejabat pos. – HMetro


IPD Semporna lancar unit polis pelancong

SEMPORNA, 15 Mac – Ibu Pejabat Polis Daerah (IPD) Semporna hari ini melakar sejarah tersendiri apabila melancarkan Unit Polis Pelancong yang dikendalikan sendiri pihak IPD.

Ketua Polis Daerah Semporna, Supt Peter Umbuas berkata penubuhan unit itu berdasarkan kepada keperluannya di Semporna sebagai destinasi tumpuan pelancong domestik dan antarabangsa.

“Purata sehari kemasukan pelancong ke daerah ini dianggarkan 1,500 pelancong dan pada waktu kemuncak (hari cuti umum) boleh mencecah sehingga 3,000 pelancong sehari,” katanya.selepas menyempurnakan program ‘3 in 1 high profile policing’ termasuk melancarkan Unit Polis Pelancong IPD Semporna di sini, hari ini.

Peter berkata, mengikut statistik diterima pihaknya, 105,214 pelancong direkodkan berkunjung ke daerah ini bagi tempoh Januari hingga Februari dengan 90 peratus pelancong dari China.

Dalam pada itu, kriteria pemilihan anggota unit itu mestilah fasih berbahasa Mandarin dan Inggeris  kerana kebanyakan pelancong adalah dari China dan mereka kurang mahir berbahasa Inggeris atau Melayu, katanya.

Setakat ini, unit itu dianggotai empat orang serta satu aset kenderaan disediakan dan terdapat cadangan  untuk menambah anggota dan aset, katanya.

Menurut Peter, unit itu akan sentiasa bergerak di pekan Semporna, jeti umum termasuk kawasan tumpuan pelancong di pulau atau pusat peranginan.

“Unit ini ditubuhkan selepas mendapat lampu hijau daripada Ketua Polis Negara dengan kekuatan awap seramai empat orang yang boleh berbahasa Mandarin, Melayu, Inggeris serta bahasa tempatan lain,” katanya lagi.

Pada program itu, Peter turut memperkenal empat anggota unit berkenaan iaitu Lans Koperal Catherine Wong Siao Chee, Koperal Harvinda Hadis, Konstabel Fong Jun Sam dan Konstabel Sulaiman Abdul.

Harvinda, 30, berkata kebolehannya menguasai bahasa Mandarin serta Inggeris dengan baik antara faktor dipilih menyertai unit itu.

“Besar harapan kami untuk memberi perkhidmatan terbaik kepada masyarakat dan saya turut berharap masyarakat bersama polis memastikan kesejahteraan daerah ini dan keselamatan terjamin,” katanya lagi.


3 Bulan Tanpa Gaji Buat Menteri & Timbalan Menteri

KUALA LUMPUR: Menteri dan timbalan menteri tidak mengambil gaji selama tiga bulan mulai Jun untuk disumbangkan ke dalam Akaun Amanah Bencana sebagai membiayai perbelanjaan berkaitan Covid-19.

Perdana Menteri Tan Sri Muhyiddin Yassin berkata, ia sebagai tanda sokongan dan sudah diamalkan ketika Perintah Kawalan Pergerakan (PKP) pertama tahun lalu.

Katanya, kerajaan akan terus mengutamakan pendekatan whole-of-government dan whole-of-society dalam memerangi pandemik wabak ini.

“Ini merujuk usaha mengoptimumkan seluruh tenaga kerja kesihatan dan peranan barisan hadapan yang bertindak di lapangan serta peranan seluruh rakyat Malaysia yang turut sama membantu untuk memutuskan rantaian Covid-19 ini.

“Saya amat menghargai dan berterima kasih kepada semua pihak yang kekal teguh bersama-sama kerajaan tanpa mengira kawan atau lawan dalam menghadapi situasi yang tidak pernah kita jangkakan ini,” katanya dalam perutusan khas malam ini.

Perdana Menteri berkata, keputusan untuk melaksanakan sekatan pergerakan penuh adalah sukar tetapi terpaksa dibuat.

Katanya, sama ada sekatan ini akan berjaya atau tidak semuanya terserah kepada rakyat Malaysia serta ketentuan Ilahi.

“Kerajaan sudah menutup hampir semua sektor ekonomi dan sosial untuk mengurangkan pergerakan rakyat dan memutuskan rantaian jangkitan Covid-19.

“Saudara dan saudari dikehendaki duduk di rumah, stay at home…saya ulangi stay at home dan sentiasa patuh kepada SOP.

“Jika saudara dan saudari gagal mematuhi arahan ini, maka kita semua akan gagal, na’uzubillah,” katanya.

Muhyiddin turut mengulangi penghargaan kepada petugas barisan hadapan yang kini sudah penat melawan virus itu.

“Kepada frontliners, bertabahlah. Saya tahu anda semua penat berperang melawan virus ini sejak lebih setahun yang lalu. Saya ingin ulangi penghargaan kerajaan yang tidak terhingga atas segala jasa dan pengorbanan frontliners kita di seluruh negara.

“Saya doakan agar anda semua terus diberikan kekuatan oleh Allah SWT untuk mengharungi cabaran dan dugaan yang amat besar ini. Saya juga mendoakan agar semua pesakit yang sedang bertarung melawan Covid-19 ini diberikan kesembuhan segera.

“Saya dengan penuh dukacitanya mengucapkan takziah kepada seluruh ahli keluarga mangsa Covid-19 yang meninggal dunia.

“Mudah-mudahan anda semua tabah menghadapi dugaan yang amat berat ini. Marilah kita bersama-sama panjatkan doa ke hadrat Allah SWT mudah-mudahan wabak yang sedang melanda negara kita dan seluruh dunia pada masa ini segera berakhir,” katanya. – HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pasang 6 Buah ‘AirCond’ Di Rumah Tapi Bil Tak Sampai RM70, Ini 9 Tips Jimat Elektrik Kamu Perlu Tahu

Dua bulan kebelakangan ini, umum hangat membicarakan mengenai isu bil elektrik yang naik mendadak walhal penggunaaannya sama seperti biasa. Isu ini menjadi topik hangat di media sosial dan menjadi tajuk utama di ruangan akhbar.

Malah ramai yang mendakwa bahawa punca utama kenaikan caj elektrik ini adalah disebabkan oleh pemasangan meter pintar. Berikutan aduan berkenaan, pihak  Kementerian Tenaga, Sains, Teknologi, Alam Sekitar dan Perubahan Iklim (MESTECC) akan menyiasat aduan pengguna mengenai isu ini.

Oleh itu, salah seorang pekerja TNB telah berkongsi di laman facebooknya mengenai cara terbaik untuk menjimatkan elektrik. Menurut Fawwas Johari dalam hantarannya,

Ingin saya nyatakan disclaimer disini bahawa kaedah dan cara ini bukanlah saranan daripada syarikat TNB, namun hanya sekadar perkongsian peribadi berdasarkan penggunaan elektrik di rumah kami di Melaka.

Sebelum saya mulakan, izinkan untuk saya kongsikan dahulu mengenai latar belakang kediaman kami di Melaka ini. Rumah yang kami duduki ini adalah rumah 2 tingkat. Ia ini mempunyai 4 bilik, dan setiap bilik dipasang dengan alat penghawa dingin. Di ruang tamu rumah pula dipasang dengan 2 set alat penghawa dingin.

Rumah ini secara kebiasaannya di diami oleh ibu bapa saya, dan setiap malam mereka akan memasang alat penghawa dingin di bilik mereka. Manakala bilik-bilik lain pula akan dipenuhi dengan adik beradik saya yang lain pada setiap kali hujung minggu dan setiap kali musim cuti.

Rumah ini telah dipasang dengan ‘Smart Meter TNB’ pada bulan Februari 2019 yang lalu. Di sini saya sertakan gambar bil elektrik terkini rumah saya pada bulan lepas, iaitu: HANYA SEBANYAK RM 62.30.

Di bawah ini saya kongsikan tips dan gambar-gambar tentang bagaimana cara ia dapat dilakukan.

Pertama sekali, bagi yang menggunakan alat penghawa dingin, pastikan anda menggunakan penghawa dingin yang mempunyai teknologi inverter.

Kesemua penghawa dingin dan peti ais yang ada di rumah kami ini telah dilengkapi dengan teknologi inverter ini.

Harganya mungkin mahal sedikit berbanding dengan peralatan yang biasa, namun anda hanya perlu membayar harga tersebut sekali sewaktu pembelian, dan kemudian anda boleh dapat menikmati penjimatan elektrik yang berterusan dalam jangka masa yang panjang.

2. Peralatan elektrik berstatus “5 bintang”

Apabila anda pergi ke kedai peralatan elektronik seperti One Living, Seng Heng, Home Pro, Courts Mammoth dan sebagainya, anda akan mendapati terdapat tanda 1-5 bintang pada setiap barangan elektronik yang dijual.

Belilah barangan yang mempunyai 5 bintang. Bintang itu adalah Standard yang telah dikeluarkan oleh pihak Sirim untuk menyatakan “Energy Efficiency” peralatan tersebut. Peralatan yang efisien akan dapat lebih menjimatkan penggunaan elektrik di rumah anda.

3. Tidak menggunakan alat-alat pemanas elektrik

Diantara peralatan yang tidak digunakan di rumah kami di Melaka ini termasuklah:– pemasak nasi elektrik– cerek air elektrik– water dispense

Bagi tujuan memasak, kami menggunakan gas api. Kami menanak nasi di dalam periuk dan menggunakan cerek api untuk memanaskan air.

Pemanas elektrik yang digunakan di rumah kami ini hanyalah seterika dan ‘water heater’ untuk mandi.

Kesemua lampu yang dipasang di rumah kami ini diperbuat dari LED. Penggunaan lampu LED ini dikatakan dapat mengurangkan 75% penggunaan elektrik berbanding dengan lampu-lampu biasa.

5. Mencabut plug selepas menggunakan alat elektrik

Selepas menonton TV, mengecas telefon bimbit, menggunakan seterika, atau menggunakan mesin basuh, tutup suis dan cabut sekali plug yang digunakan. Sekiranya extension wire digunakan, cabut sekali plug extension wire tersebut apabila ianya tidak digunakan.

Melalui pengalaman di rumah-rumah yang pernah melakukan cara ini, kadar elektrik adakalanya dapat dikurangkan sebanyak RM15-RM50. Kadar penjimatan bergantung kepada jenis rumah dan jenis peralatan elektrik yang diguna pakai.

Untuk mendapatkan penjimatan yang lebih banyak, anda juga boleh mencabut plug ‘wifi’ di rumah anda pada waktu malam apabila semua orang tidur dan tidak menggunakannya.

6. Menggunakan ‘Turbine Ventilator’ di bumbung

Untuk memastikan rumah berada di dalam keadaan sejuk, Turbine Ventilator telah dipasang di atap rumah ini. Turbine ventilator ini berfungsi untuk membenarkan udara-udara panas yang terperangkap di dalam bumbung untuk keluar.

Kekosongan udara di bahagian bumbung itu pula akan menyebabkan udara panas lain yang ada di dalam rumah ditarik pergi ke bahagian atas bumbung tersebut. Dengan menggunakan Turbine Ventilator ini, suhu rumah dapat diturunkan.

7. Memanam pokok di dalam dan luar rumah

Antara hobi ibu saya adalah menanam pokok. Ibu saya telah menanam pelbagai jenis pokok dan tumbuhan di sekeliling dan juga di dalam rumah kami. Bapa saya pula akan membantunya untuk menyiram pokok-pokok tersebut pada setiap hari.

Pokok diketahui dapat mengurangkan suhu udara. Dengan adanya pokok-pokok ini, udara di rumah kami biasanya berada pada suhu yang rendah. Oleh itu, kami jarang perlu membuka penghawa dingin di waktu tengahhari, melainkan pada hari yang benar-benar panas ataupun ketika tetamu datang ke rumah.

Di samping itu, pokok juga berfungsi untuk mengeluarkan oksigen dan menyerap karbon dioksida. Dengan mempunyai pelbagai jenis pokok di sekeliling rumah kami, kami sekeluarga dapat menikmati udara yang segar dan pemandangan yang indah pada setiap hari.

8. Penggunaan elektrik penghawa dingin dapat dikurangkan dengan suhu sekeliling yang rendah.

Apabila sekeliling rumah bersuhu rendah, penghawa dingin tidak perlu menggunakan tenaga yang lebih untuk menurunkan suhu kepada suhu yang dikehendaki.

Sebagai contoh, jika suhu sekeliling adalah 30°C, manakala suhu yang dikehendaki pula adalah 23°C. Maka perbezaan suhu adalah sebanyak 7°C, ini menyebabkan penghawa dingin perlu bekerja keras untuk menurunkan 7°C tersebut.

Bayangkan jika suhu sekeliling rumah hanya 25°C, penghawa dingin cuma perlu menurunkan suhu sebanyak 2°C untuk mendapatkan suhu yang dikehendaki. Maka dengan adanya pohon-pohon tanaman berserta dengan Turbine Ventilator, tenaga elektrik dapat dijimatkan dengan lebih banyak.

9. Kredit kepada ibu bapa saya iaitu Johari Judan & Dr Zorina Khalid kerana telah berusaha untuk menjaga alam sekitar.

Dengan semangat mereka, kami dapat menikmati pemandangan yang indah, udara yang nyaman dan sejuk apabila pulang ke rumah di melaka, di samping ia dapat menjimatkan bil elektrik rumah kami.

[Nota tambahan: perkongsian ini mungkin tidak relevan bagi mereka yang tidak menggunakan alat penghawa dingin di rumah mereka]

Diharapkan perkongsian ini bermanfaat kepada anda semua untuk menjimatkan bil elektrik di rumah anda. Kongsikan kaedah-kaedah ini kepada rakan lain yang mempunyai masalah bil elektrik yang tinggi, dan selamat mencuba.

Sumber : Fawwas Johari / SiakapKeli


Ular dalam tandas

CANBERRA: Seorang wanita berdepan detik menakutkan selepas dipatuk ular sawa sepanjang 1.5 meter ketika menggunakan tandas duduk di rumahnya.

Dalam kejadian Selasa lalu, Helen Richards, 59, berkata, dia menggunakan tandas duduk di rumahnya di Brisbane sebelum terasa ada sesuatu menggigit belakangnya.

Helen segera menoleh dan terkejut apabila melihat kepala ular di dalam lubang mangkuk tandasnya.

“Saya terus melompat dari tempat duduk. Apabila menjenguk kembali, saya lihat kepala ular itu masuk semula ke dalam lubang tandas,” katanya kepada akhbar The Courier Mail.

Helen bernasib baik kerana gigitan ular sawa tidak berbisa dan tidak mendatangkan kecederaan serius. Dia hanya dirawat dengan ubat antikuman.

Dia menghubungi penangkap ular, Jasmine Zeleny yang kemudian berjaya menangkap reptilia itu.

“Ular itu berada dalam keadaan ketakutan kerana terperangkap di dalam lubang tandas berkenaan.

“Ketika sampai, Helen sudah menutup mangkuk tandas itu dan ular berkenaan juga sudah tenang menjadikan kerja saya lebih mudah. Helen berjaya mengendali situasi itu dengan baik,” kata Jasmine kepada BBC.

Ular sawa karpet dianggap biasa di Australia dan sering masuk ke dalam tandas untuk mencari air ketika cuaca panas. – Agensi


Dakwa Imam Mahdi Ada Di Sabah, Polis Siasat Pemilik Akaun Facebook

KUALA LUMPUR: Polis menjalankan siasatan terhadap seorang pemilik akaun Facebook yang mendakwa kononnya Imam Mahdi berada di Sabah melalui penstriman langsung, baru-baru ini.

Ketua Polis Perak, Mior Faridalathrash Wahid berkata, beliau sudah mengarahkan Ketua Jabatan Siasatan Jenayah (JSJ) Kontinjen Perak serta Ketua Polis Daerah (KPD) Kuala Kangsar menjalankan siasatan.

Katanya, siasatan dilakukan mengikut Seksyen 233 Akta Komunikasi dan Multimedia (AKM) 1998 kerana penggunaan tidak wajar kemudahan rangkaian atau perkhidmatan rangkaian.

“Ketika merakam video siaran terbabit, pelakunya berada di sebuah kedai di Sayong Lembah, Kuala Kangsar. Jadi saya sudah arahkan Ketua JSJ Perak dan KPD Kuala Kangsar menjalankan siasatan biarpun setakat sekarang belum dimuktamadkan lagi bentuk siasatan yang dijalankan.

“Ketika ini saya tidak boleh mengulas lebih lanjut kerana ia masih dalam siasatan. Dapat saja maklumat lanjut, saya akan kongsikan dengan media,” katanya menurut laporan Harian Metro.

Beliau sebelum itu hadir di program High Profile Policing (HPP) Polis Perak serta Solat Jumaat PDRM Perak bersama masyarakat di Masjid Jamek Al-Marbawi, Lubuk Merbau, hari ini.

Ditanya kemungkinan perkongsian video itu ada kaitan dengan ajaran Perjalanan Mimpi Yang Terakhir (PMYT) Sittah Annur, Farid berkata, perkara itu masih dalam siasatan.

Video berdurasi lapan minit 56 saat memperlihatkan seorang lelaki menunjukkan koleksi pedang dan keris yang dijual di sebuah kedai di Sayong Lembah, tersebar sejak semalam.

Menerusi rakaman itu, lelaki itu mendakwa kononnya bakal berlaku perhimpunan ulama dan kemunculan Imam Mahdi yang difahamkan berada di Sabah.

Hasil semakan setakat jam 8 malam ini mendapati video terbabit sudah dipadam.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Lebih 41,000 Pelajar KAFA Di Sabah Mula Bersekolah 3 Ogos Ini

TAWAU : Lebih 41,000 murid membabitkan 950 buah Kelas Al-Quran Dan Fardhu Ain (KAFA) di negeri ini, dijangka memulakan sesi persekolahan pada 3 Ogos depan.

Pengarah Jabatan Kemajuan Islam Malaysia (Jakim) Sabah, Norjeli Dais berkata, pembukaan sekolah itu dibuat selepas mendapat kebenaran daripada Majlis Fatwa Negeri Sabah dan Kementerian Pendidikan Malaysia (KPM).

“Bagaimanapun, terdapat sekolah KAFA yang masih dalam pertimbangan untuk beroperasi semula terutamanya membabitkan kelas di kawasan masjid.

“Kita masih menunggu Majlis Fatwa Negeri untuk memutuskan sama ada masjid boleh digunakan (aktiviti) sepenuhnya atau tidak,” katanya

Beliau berkata demikian kepada media selepas mengadakan lawatan di Kelas KAFA Baitul Farihin, Kampung Kongsi 8, di sini, hari ini.

Tambahnya, jika terdapat kelas masih belum membuat persediaan SOP atau tidak mencapai piawaian yang ditetapkan, JAKIM Sabah tidak akan membenarkan mereka beroperasi sehinggalah pematuhan dilakukan.

“Bagi kes seperti ini, kami mempertimbangkan sesi pembelajaran  diadakan secara maya.

“Ini kerana, JAKIM tidakmengambil risiko penularan Covid-19 di kelas KAFA,” katanya.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Remaja Lelaki Maut Kepala Tersangkut Enjin Bot Di Semporna

SEMPORNA: Seorang remaja lelaki maut selepas kepalanya tersangkut pada enjin bot pam dalam kejadian di Kampung Panji berhampiran Hospital Semporna, Sabah, hari ini.

Kepala remaja berusia 18 tahun dikatakan tersangkut ketika cuba menghidupkan enjin berkenaan untuk keluar menangkap ikan, 11.30 pagi.

Jurucakap Pusat Gerakan Operasi (PGO), Jabatan Bomba dan Penyelamat Malaysia (JBPM) Sabah berkata, pihaknya menerima panggilan kecemasan pada pukul 11.40 pagi.

“Sepasukan 11 anggota dan pegawai bersama jentera serta van Unit Bantuan Perkhidmatan Kecemasan (ERMS) dan bot kevlar dikerahkan ke lokasi kejadian.

“Sebaik tiba di kampung berkenaan, pasukan bomba terpaksa berjalan sejauh satu kilometer untuk ke lokasi kejadian berikutan ketiadaan laluan bot.

“Sejurus tiba anggota bertugas mendapati mangsa sudah dikeluarkan dari bot berkenaan oleh orang awam sebelum ketibaan pasukan bomba,” katanya menurut laporan Kosmo.

Menurutnya, berdasarkan maklumat ahli keluarga mangsa, kejadian dipercayai berpunca daripada lengan jaket mangsa yang terlilit pada ‘shaft’ penyambung enjin bot ketika sedang bergerak di laut.

“Kejadian itu mengakibatkan tangan mangsa tertarik lalu terjatuh, manakala rambut dan kepala mangsa juga tersangkut pada ‘shaft’ penyambung berkenaan.

“Mangsa disahkan meninggal dunia oleh pegawai perubatan di lokasi kejadian sebelum dihantar ke hospital untuk tindakan lanjut. Operasi ditamatkan pukul 12.19 tengah hari,” katanya.

Sementara itu, Ketua Polis Daerah Semporna, Mohd Farhan Lee Abdullah ketika dihubungi berkata, pihaknya belum menerima laporan berhubung kejadian berkenaan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Tiada Keperluan Tubuh RCI Untuk Siasat Penjualan MyKad

KUALA LUMPUR: Tiada keperluan untuk kerajaan menubuhkan suruhanjaya siasatan diraja (RCI) bagi menyiasat kes penjualan MyKad yang berlaku di Pulau Pinang baru-baru ini.

Timbalan Menteri Dalam Negeri, Datuk Azis Jamman, berkata ini kerana Polis Diraja Malaysia (PDRM) diberi kuasa penuh bagi menjalankan siasatan dengan menyeluruh.

“Memandangkan kes masih berjalan dan beberapa individu sudah didakwa di mahkamah, PDRM tidak bercadang mendedahkan sebarang maklumat yang boleh menjejaskan siasatan.

“Berhubung cadangan RCI ditubuhkan supaya siasatan berasingan dapat dilakukan, kerajaan berpendapat ia tidak perlu kerana PDRM diberi kuasa penuh untuk menjalankan siasatan,” katanya pada sesi soal jawab di Dewan Rakyat hari ini.

Beliau menjawab soalan Datuk Ahmad Jazlan Yaakub (BN-UMNO Machang) berhubung keperluan untuk mengubah sistem dan operasi sedia ada bagi membanteras penjualan MyKad kepada warga asing.

Azis berkata, Kementerian Dalam Negeri (KDN) sedang menilai dan mengemaskini prosedur operasi standard (SOP) bagi menambahbaik sistem sedia ada.

“KDN sebelum ini mengeluarkan kenyataan berhubung beberapa tindakan serta-merta yang dilaksanakan berhubung perkara ini termasuk mewujudkan bank data asid deoksiribonukleik (DNA) dalam sijil lahir.

“Sebagai maklumat tambahan, sepanjang tempoh 10 tahun sejak 2009, Jabatan Pendaftaran Negara (JPN) menjalankan tujuh operasi membanteras sindiket penjualan kad pengenalan palsu dan setakat ini lapan individu sudah didakwa,” katanya.


Sarawak Akan Tetap Dalam Malaysia

PETRA JAYA: Sarawak mengulangi ikrar untuk terus berada dalam Persekutuan Malaysia yang dibentuk sejak 56 tahun lalu.

Ketua Menteri, Datuk Patinggi Abang Johari Abang Openg, berkata beliau percaya jika terdapat masalah dengan pentadbiran Persekutuan, ia dapat diselesaikan dalam semangat kekeluargaan.

“Bak kata pepatah ‘sedangkan lidah lagi tergigit’. Walaupun Kerajaan Sarawak dan Kerajaan Persekutuan berada di platform politik yang berbeza, saya yakin dan percaya ini tidak akan menghalang kita untuk terus bekerjasama bagi kepentingan rakyat dan negara,” katanya.

Beliau berkata demikian dalam ucapan sempena sambutan Hari Malaysia di Stadium Perpaduan di sini yang dihadiri Perdana Menteri, Tun Dr Mahathir Mohamad, malam ini.

Mengulas lanjut, Abang Johari berkata, beliau mengalu-alukan pendekatan berkongsi kemakmuran yang diumumkan Dr Mahathir, kelmarin.

Mengenai usaha untuk menyelesaikan tuntutan beberapa perkara yang terkandung dalam Perjanjian Malaysia 1963 (MA63), Abang Johari berkata beliau menghargai langkah Dr Mahathir menubuhkan jawatankuasa pemandu bagi menangani isu itu.

“Perundingan semasa berhubung pelaksanaan MA63 dipengerusikan sendiri oleh Perdana Menteri mengukuhkan lagi keyakinan kita untuk menyelesaikan isu ini.

“Kita semua yakin dan menunggu penyelesaian dan yakin tiada siapa yang akan rugi dan lebih penting lagi, tidak ada pengurangan hak perlembagaan, perlindungan khas dan status yang diberikan kepada Sabah dan Sarawak seperti yang dipersetujui bapa pengasas negara 56 tahun lalu dalam Perlembagaan Persekutuan,” katanya.

Justeru katanya, beliau dan seluruh anggota pentadbiran kerajaan negeri berkeyakinan penuh bahawa perkara yang dibincangkan akan menemui penyelesaian melalui jawatankuasa berkenaan.

“Semoga persefahaman rakyat Semenanjung, Sabah dan Sarawak akan lebih kukuh selepas ini,” katanya.


Petani dan nelayan disaran mencarum Perkeso

KOTA MARUDU, 27 Mei – Golongan petani dan nelayan di daerah ini disarankan agar mencarum dengan Pertubuhan Keselamatan Sosial (Perkeso) bagi menjamin  kebajikan mereka pada masa hadapan.

Anggota Dewan Undangan Negeri Tandek Datuk Anita Baranting berkata ini  dengan adanya peraturan baharu yang membolehkan golongan petani dan nelayan mencarum di bawah Perkeso.

Katanya sekiranya berlaku kejadian tidak diingini, pencarum atau waris akan mendapat manfaat selain wang pampasan yang dapat meringan beban dan mengurangkan penderitaan hidup.

“Kita galakkan agar mereka (petani dan nelayan) mengambil peluang yang disediakan kerajaan melalui Perkeso,” katanya kepada Bernama selepas majlis penyerahan cek feadah dan bayaran pengurusan jenazah kepada 30 penerima di Pejabat Perkeso di sini, hari ini.

Ini antaranya membabitkan tujuh penerima cek pampasan ketidakupayaan dan khairat kematian yang keseluruhannya berjumlah RM11,873.

Sembilan belas lagi menerima pampasan gaji sejumlah RM19,621 dan selebihnya adalah  penerima  bantuan berupa peralatan sokongan dan keperluan harian.

Sementara itu, Pengurus Perkeso Cawangan Kota Marudu David Kimon berkata sehingga kini seramai 100,000 pencarum telah berdaftar kepada Perkeso di daerah ini.

Salah seorang penerima adalah Suainey Mohd Rashid, 50, ibu kepada Mohd Sharmizal Perkasa yang  maut dalam kemalangan semasa balik kerja menerima pampasan tunai RM3,033.

Suainey menyifatkankan wang pampasan itu dapat membantu meringankan penderitaan dan kos pengkebumian anaknya.

Seorang lagi penerima  Willentoh Matangin, 35, pekerja kilang di Kota Belud yang  menerima pampasan gaji berkata sumbangan itu  sedikit sebanyak membantu bagi menampung menyara keluarganya sementara mencari pekerjaan lain.


PKP Penuh Diteruskan Hingga Kes Harian Bawah 4,000 – PM

PUTRAJAYA: Perdana Menteri, Muhyiddin Yassin mengumumkan perintah kawalan pergerakan (PKP) penuh atau “total lockdown” akan diteruskan sehingga jangkitan harian di bawah 4,000 kes.

Muhyiddin dipetik Bernama sebagai berkata, PKP penuh tidak akan berakhir esok dan fasa pertama Pelan Pemulihan Negara akan diteruskan.

PKP penuh sepatutnya berakhir esok, selepas dilanjutkan dua minggu sejak dimulakan 1 Jun lalu.

Susulan lanjutan “lockdown” yang tidak tahu sehingga bila itu, Muhyiddin berkata, Putrajaya akan mengumumkan lebih banyak bantuan, sama ada esok atau Selasa ini.

Katanya, langkah bantuan itu akan ditujukan kepada semua kumpulan masyarakat.

Pada 31 Mei lalu, Muhyiddin mengumumkan pakej bantuan PEMERKASA Tambahan berjumlah RM40 bilion, termasuk RM5 bilion dalam bentuk suntikan fiskal langsung.

Tetapi, ramai mengkritik pakej bantuan itu tidak mencukupi untuk membantu rakyat dan perniagaan ketika PKP penuh.

Ia disusuli pengumuman oleh Muhyiddin mengenai Pelan Pemulihan Negara yang terdiri daripada empat fasa.

Katanya, kerajaan akan menimbangkan peralihan daripada Fasa I ke Fasa II apabila purata kes harian berkurangan sehingga ke bawah 4,000 kes, sistem kesihatan awam tidak lagi di tahap kritikal dan 10% penduduk lengkap dua dos vaksin.

Negara akan beralih ke Fasa III jika purata kes harian turun ke bawah 2,000 kes, sistem kesihatan awam di tahap selesa dengan kadar penggunaan katil ICU di paras mencukupi dan 40% penduduk lengkap dua dos vaksin.

Manakala semua sektor akan dibenarkan dibuka di bawah Fasa IV apabila purata kes harian Covid-19 berkurangan kepada 500 kes ke bawah dan 60% penduduk lengkap dos suntikan vaksin.

Jumlah jangkitan harian Covid-19 terus kekal sekitar 5,000 ke sejak seminggu lalu.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


COVID-19: 2,192 Kes Baharu, 6 Kematian Hari Ini

PUTRAJAYA: Jumlah kes baharu COVID-19 yang dilaporkan hari ini adalah sebanyak 2,192 kes menjadikan jumlah kumulatif kes di negara ini 285,761 kes.

Ketua Pengarah Kesihatan, Tan Sri Dr Noor Hisham Abdullah, berkata daripada jumlah itu terdapat tiga kes import yang mendapat jangkitan dari luar negara.

Selangor kembali mencatatkan kes harian tertinggi iaitu 910 diikuti Kuala Lumpur dengan 303 serta Sarawak, 221 kes.

“Hingga kini seramai 199 kes sedang dirawat di Unit Rawatan Rapi (ICU) manakala 91 daripadanya memerlukan bantuan pernafasan.

“Pertambahan kes baharu itu menjadikan jumlah kes aktif dengan kebolehjangkitan COVID-19 di negara ini sebanyak 32,076 kes,” katanya dalam kenyataan hari ini.

Dr Noor Hisham berkata, hari ini terdapat enam kes kematian dilaporkan menjadikan jumlah kumulatif kematian disebabkan oleh COVID-19 di negara ini sebanyak 1,062 kes.

Beliau turut memaklumkan hingga jam 12 tengah hari ini sebanyak 3,414 kes sembuh dilaporkan. Ia menjadikan jumlah kumulatif kes pulih sepenuhnya daripada COVID-19 ialah sebanyak 252,623 kes.


Harga Minyak Minggu Ini 12 Januari Hingga 18 Januari 2019

Kuala Lumpur : Harga runcit petrol RON97 dan RON95 masing-masing turun satu sen kepada RM2.22 dan RM1.92 seliter, diesel naik satu sen kepada RM2.05 seliter bagi tempoh 12-18 Januari. – Menteri Kewangan, Lim Guan Eng


Keningau Diisytihar Kawasan Wabak Deman Babi Afrika

KOTA KINABALU: Daerah Keningau kini diisytiharkan sebagai kawasan wabak Demam Babi Afrika (ASF) berikutan 24 ekor babi mati akibat jangkitan ASF di Kampung Bandukan Lama baru-baru ini.

Ia menjadikan Keningau sebagai daerah ke-12 di Sabah yang diisytiharkan sebagai kawasan wabak ASF.

Timbalan Ketua Menteri Datuk Seri Panglima Dr Jeffrey Kitingan berkata, siasatan awal menunjukkan terdapat kemungkinan virus ASF di kampung tersebut dibawa oleh babi hutan.

Sebelum itu, Jabatan Perkhidmatan Veterinar (JPV) menerima laporan kematian babi hutan di kawasan berhampiran kampung tersebut.

“Keningau mempunyai kira-kira 1,000 ekor babi dan semuanya berisiko terkena jangkitan kerana biosekuriti ladang/premis yang tidak sempurna.

“Oleh itu, DVS sedang giat menjalankan kempen kesedaran di daerah itu untuk menasihatkan penduduk agar tidak memindahkan babi peliharaan atau produk berasaskan babi mereka tanpa kebenaran daripada jabatan,” katanya dalam satu kenyataan di sini semalam.

Menteri Pertanian dan Perikanan ini berkata, biarpun Sabah mempunyai 12 daerah diisytiharkan sebagai kawasan wabak ASF namun, dua daerah iaitu Pitas dan Kota Marudu kini diklasifikasikan sebagai ‘indeks kuning’ kerana tiada kes ASF baharu dilaporkan dalam tempoh 60 hari.

“Kementerian melalui JHV akan terus memantau perkembangan di lapangan dan melaksanakan tindakan yang perlu untuk mengekang ASF daripada menular ke ladang-ladang komersial,” katanya.

Dalam perkembangan lain, Jeffrey berkata, Sabah ini sedang meningkatkan persediaan mengekang penularan jangkitan rabies di sempadan Sabah-Sarawak berikutan pengisytiharan Lawas sebagai daerah melaporkan penyakit rabies pada 10 Jun lalu.

Virus itu dikesan dalam kalangan anjing liar di Bazaar Lawas yang terletak kira-kira 11 kilometer daripada Pos Kawalan Imigresen-Kuarantin-Keselamatan (IQS) Merapok-Sindumin, Sabah.

Menurutnya, sejak kes jangkitan rabies pertama dilaporkan di Serian, Sarawak pada 1 Julai 2017, Sabah sudah mula menjalankan latihan simulasi, kempen kesedaran dan vaksinasi anjing, kucing dan haiwan pembawa rabies (HPR) lain di semua pintu masuk ke Sabah.

“Kerajaan negeri turut melarang import kucing dan anjing daripada negeri jiran itu dan larangan tersebut masih berkuat kuasa sehingga kini.

“Pada tahun lalu, semua anjing dan kucing peliharaan di Sipitang sudah divaksinasi secara percuma bagi meningkatkan imuniti haiwan dan seterusnya mencegah jangkitan dalam kalangan manusia,” jelasnya.

Tambahnya, inisiatif vaksinasi percuma ini akan diperluaskan ke daerah berdekatan seperti Tenom dan Beaufort.

Mengulas  lanjut, katanya, kempen kesedaran penyakit rabies juga akan berjalan serentak dengan program outreach Covid-19 di semua daerah yang disasarkan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelajar Sabah, Sarawak Tak Berani Ambil Risiko Pulang Ke Kampung

KUCHING: Ketika orang ramai berpusu-pusu pulang ke kampuung halaman sebaik perintah kawalan pergerakan diisytiharkan bagi mengekang penularan Covid-19, beberapa pelajar dari Sabah dan Sarawak memmbuat keputusan untuk terus berada di Semenanjung.

Ada antara mereka yang tidak pulang kerana tidak mampu memberi tiket penerbangan yang mahal, sementara yang lain tidak mahu ambil risiko virus menjangkiti keluarga.

Apapun alasan, mereka tidak pasti apa yang akan terjadi pada masa depan.

“Saya bimbangkan keadaan keluarga di kampung,” kata Jeni yang berusia 21 tahun kepada FMT.

“Sarawak bukan dekat, dengan situasi semasa semua orang ingin berada dekat dengan keluarga. Ibu saya juga bimbang, namum kita hanya mampu berdoa supaya kita semua selamat dan keadaan akan bertambah baik.”

Pelajar perakaunan di sebuah univeristi di Selangor itu berkata, dia menyedari peningkatan ketara kes pesakit yang positif dijangkiti wabak itu.

Katanya, dia sangat ingin pulang ke kampung dan berada di sisi keluarga di Sibu, tetapi mengambil keputusan untuk tidak berbuat demikian kerana bimbang dijangkiti virus dan menyebarkannya.

“Ia keputusan yang sukar kerana hanya saya tinggal jauh dari kampung halaman, tapi saya tak mahu risikokan diri dan keluarga.”

Selain perintah kawalan pergerakan yang diumumkan Perdana Menteri Muhyiddin Yassin pada Isnin, Sabah dan Sarawak juga melaksanakan langkah-langkah tersendiri.

Sarawak mengenakan perintah duduk di rumah selama 2 minggu ke atas semua pihak yang masuk ke negeri itu sementara Sabah menghalang kemasukan penduduk dari luar Sabah.

Jeni yang tinggal di luar kampus memberitahu sukar untuk mendapatkan bekalan memandangkan banyak kedai runcit ditutup awal.

“Pelajar yang tinggal di luar kampus bimbang kerana sukar untuk membeli barang keperluan.

“Memang ada khidmat penghantaran makanan tapi kami tak mampu menggunakan perkhidmatan itu setiap hari.”

Sementara itu, Eldrind Earron Ferdinand, 27, dari Kuala Penyu, Sabah turut ambil keputusan tidak pulang ke kampung selepas perintah kawalan pergerakan dilaksanakan.

Beliau yang tinggal di Kajang berkata di tidak mahu pulang ke kampung kerana takutkan virus itu.

“Ibu bapa menasihatkan saya tak pulang ke Sabah ketika ini,” katanya sambil menambah harga tiket dari Kuala Lumpur ke Kota Kinabalu terlalu mahal ketika ini iaitu lebih RM400.

Jacyntha Simon, 25, dari Tambunan Sabah, juga tidak pulang ke kampung.

Dia yang bekerja sebagai kerani di Kuala Lumpur berkata, dia tidak nampak keperluan pulang ke kampung walaupun merindui keluarga.

“Saya hanya pulang ketika sambutan Krismas. Lagipun dengan situasi virus yang merebak ketika ini lebih baik saya tinggal di sini.

“Saya tidak mahu melakukan perjalanan dan berisiko dijangkiti virus itu dan kemudian menyebarkannya kepada keluarga.”

Beliau turut bimbang akan abangnya yang bertugas sebagai pegawai imigresen.

“Kami sekeluarga bimbang tentang keadaanya, terutama selepas jumlah peningkatan kes di Sabah dilaporkan.”

Sehingga semalam, Sarawak mencatatkan 50 kes sementara Sabah 103. – FMT


Rakyat Malaysia ditahan seludup dadah di Bali

DENPASAR: Ahli perniagaan Malaysia ditahan pihak berkuasa Indonesia di Bali baru-baru ini, atas kesalahan menyeludup dadah.

Menurut pihak berkuasa, ketika diberkas, lelaki itu dikatakan membawa sebuah beg mengandungi hampir 15 gram ganja dan 11 pil ekstasi.

Pihak berkuasa Indonesia kelmarin, berkata selain lelaki itu, turut ditahan empat lagi warga asing, masing-masing dari Jerman, Peru, China dan Britain.

Kesemua mereka ditahan berasingan dalam tempoh dua minggu.

Jika sabit kesalahan, kelima-limanya yang ditahan bakal berdepan hukuman mati.

Penahanan kesemua suspek dibuat dalam tempoh kurang sebulan selepas salah seorang anggota kumpulan penyeludup heroin atau ‘Bali Nine’ dibebaskan dari pulau pelancongan itu.

Renae Lawrence, 41, dibebaskan selepas menjalani hukuman penjara selama 13 tahun.

Polis Bali berkata, warga Peru, Jorge Rafael Albornoz Gammara, 44, ditahan ketika tiba di Lapangan Terbang Antarabangsa Ngurah Rai dari Dubai, minggu lalu.

“Hasil pemeriksaan, pegawai kami berjaya menemui 4.08 kilogram kokain yang disembunyikan di bahagian dalam bagasinya,” kata ketua pejabat imigresen tempatan, Untung Basuki pada satu sidang media.

Katanya, warga Jerman, Frank Zeidler, 56, pula ditahan ketika dalam perjalanan dari Bangkok selepas pihak berkuasa menemui 2.1 kilogram dadah hashish di dalam bagasi.

Sementara seorang pereka warga Britain berusia 45 tahun, diberkas selepas menerima bungkusan dari Thailand yang mengandungi 31 gram cecair ganja yang disembunyikan di dalam botol pati minyak.

Terdahulu, pada Sabtu lalu, rakyat China, Cui Bao Lin, 29, ditahan di lapangan terbang kerana memiliki lebih 200 pil ecstasy, manakala lebih 160 gram ketamin ditemui di dalam begnya. – AFP


SRPM Sabah Tahan Pengurus Ladang Disyaki Pecah Amanah Tabung Pekerja

SANDAKAN: Seorang pengurus ladang ditahan Suruhanjaya Pencegahan Rasuah Malaysia (SPRM) hari ini kerana disyaki menyalahgunakan wang tabung pekerja ladang berjumlah kira-kira RM20,000 pada 2018.

Suspek berusia 39 tahun itu ditahan kira- kira jam 9 pagi di pejabat SPRM Sandakan.

Menurut sumber, wang tersebut telah dikeluar oleh suspek menerusi enam keping cek sebuah bank.

Pengarah SPRM Sabah, S. Karunanithy ketika dihubungi mengesahkan tangkapan dan memaklumkan suspek disiasat di bawah Seksyen 405 Kanun Keseksaan.

Katanya, suspek kemudian dibebaskan dengan jaminan SPRM sebanyak RM5,000 dengan seorang penjamin.

Suspek akan dituduh di Mahkamah Khas Rasuah Sandakan esok.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Terminal Feri Penumpang Tawau kini dilengkapi penghadang gelombang bernilai RM19.6 juta

TAWAU, 4 April – Terminal Feri Penumpang Tawau kini dilengkapi kemudahan skrin penghadang gelombang sepanjang 181.2 meter yang bernilai RM19.6 juta, khusus bagi menjamin keselamatan pengguna.

Menteri Pembangunan Infrastruktur Sabah, Datuk Peter Anthony berkata tujuan utama pembinaan projek oleh Lembaga Pelabuhan Pelabuhan Sabah itu adalah bagi memastikan keselamatan para penumpang ketika naik atau turun daripada feri sentiasa terpelihara.

“Penghadang ini memberi ruang yang luas untuk feri keluar-masuk terminal dengan pergerakan operasi feri merapat dan belayar keluar serta menunggu untuk merapat ke poonton, dapat dilindungi dengan adanya penghadang gelombang ini,” katanya.

Beliau berkata demikian di majlis perasmian projek penghadang gelombang untuk Terminal Feri Penumpang itu di sini, menerusi teks ucapannya yang dibacakan oleh Pembantu Menteri Pembangunan Infrastruktur Sabah, Datuk Abdul Muis Picho.

Projek itu dimulakan pada 23 Febuari tahun lepas dan siap sepenuhnya pada 19 Disember dengan keupayaan mengurangkan siltation dan impak gelombang, sekaligus dapat menghindar kerosakan poonton daripada gelombang besar atau ombak besar ketika musim tengkujuh.

Peter dalam pada itu berkata pembinaan kemudahan itu membuktikan kerajaan negeri sentiasa berusaha menyediakan pembangunan infrastuktur terbaik kepada penduduk di Sabah.

Terminal Feri Penumpang Tawau adalah antara mercu tanda daerah ini yang menjadi pintu keluar masuk Malaysia-Indonesia sejak beroperasi pada 5 Disember 2016, dan ia mampu mengendalikan lapan feri dengan kapasiti 1000 penumpang pada satu masa.

Selain itu, terminal ini juga dijadikan sebagai Kompleks Kastam, Imigresen, Kuarantin dan Keselamatan (CIQS), sekali gus dapat memantau perjalanan penumpang membabitkan laluan Tawau-Nunukan, Indonesia serta Tawau-Tarakan, Indonesia.


Keluarga sahkan mayat ditemui milik pemandu Grab yang hilang sejak Jumaat lalu

Sebelum ini telah tular di media sosial mengenai kehilangan seorang pemandu Grab dengan keadaan yang mencurigakan, apabila terdapat beberapa kesan darah pada bahagian kereta mangsa.

Terkini, menurut laporan polis, seorang mayat lelaki telah dijumpai oleh orang awam di kampung Shahbandar, Tuaran, Kota Kinabalu, petang tadi, yang berkemungkinan adalah pemandu Grab tersebut.

Difahamkan, setelah pengecaman dibuat oleh pihak keluarga, ternyata mayat yang ditemui sememangnya adalah pemandu Grab, Mohammad Hanafie Jaafar yang hilang sejak Jumaat lalu.

Berikut adalah Tweet daripada salah seorang waris mangsa, memaklumkan bahawa mayat mangsa telah pun disahkan oleh keluarga selepas beberapa ujian DNA dilakukan.

Latest update : Mayat dijumpai , kemungkinan Hanafie . Pakaian sama dgn kali terakhir dia dijumpai , tp still unsure sbb nak buat ujian dna utk kepastian

Mangsa yang kali terakhir dilihat dikawasan tapak Bazar Ramadan, Indah Permai, Sepanggar, pada 12.30 tengah malam Ahad lalu dilaporkan tidak pulang ke rumah.

Manakala, hasil pemeriksaan kereta mangsa yang ditemui dengan terdapat kesan darah di bahagian stereng, brek tangan, pintu depan dan cermin.

Salam takziah buat keluarga mangsa, semoga kes ini dapat disiasat dengan segera agar si pelaku yang mengakibatkan kematian mangsa segera ditemui pihak berkuasa.

Sumber : Azuljailani & Harian Metro / OhMyMedia